Luka 6 | Bbaibbele lili a Intaneti | Bbaibbele lya Busanduluzi Bwanyika Mpya\nJesu, “Mwami wa Sabata” (1-5)\nMwaalumi uupuutide janza waponesyegwa (6-11)\nBaapostolo bali 12 (12-16)\nJesu wayiisya alimwi akuponya (17-19)\nLukkomano alimwi amause (20-26)\nKuyanda basinkondonyoko (27-36)\nAmuleke kubeteka (37-42)\nCisamu cilazyibwa kumicelo yancico (43-45)\nŊanda iiyakidwe kabotu; ŋanda iitajisi ntalisyo njumu (46-49)\n6 Lino musabata wakali kwiinda mumyuunda yamaila, eelyo basikwiiya bakwe bakali kupulula myaangala yamaila,+ kwiipuka mumaanza akulya maila.+ 2 Babone boobu, ba Farisi bamwi bakati: “Nkaambo nzi ncomucita cintu citazumizyidwe mu Sabata?”+ 3 Pele Jesu mukwiingula wakababuzya kuti: “Sena taakwe buzuba nomwakabala ncaakacita Davida ciindi walo abaalumi mbaakali limwi nobakafwa nzala?+ 4 Sena tanaakanjila muŋanda ya Leza akutambula zinkwa zyacituuzyo* akuzilya alimwi zimwi wakazipa baalumi mbaakali limwi, zyalo ziteelede kuligwa amuntu uuli woonse ccita buyo bapaizi balikke?”+ 5 Mpoonya wakabaambila kuti: “Mwanaamuntu Mwami wa Sabata.”+ 6 Mubuzuba bumwi bwasabata+ wakanjila mucikombelo akutalika kuyiisya. Eelyo oomo mwakali mwaalumi umwi wakapuutide* janza lyalulyo.+ 7 Lino balembi aba Farisi bakali kumulangisisya Jesu kuti babone naa ulamuponya mu Sabata ikutegwa bajane nzila yakuti bamupe mulandu. 8 Pele walo wakalizyi nzyobakali kuyeeya,+ aboobo wakaambila mwaalumi ooyo uupuutide* janza kuti: “Nyamuka uzikwiimine akati.” Eelyo wakanyamuka akwiimina waawo mpaakaambilwa. 9 Mpoonya Jesu wakabaambila kuti: “Andimubuzye boobu nywebo nobaalumi, Ncinzi cizumizyidwe kucita mu Sabata, sena nkucita cintu cibotu naa cibi, ikufwutula buumi naa kujaya?”+ 10 Amane kubalanga boonse, wakaambila mwaalumi ooyo kuti: “Kovwungulula janza lyako.” Wakacita oobo, eelyo janza lyakwe lyakaba kabotu. 11 Pele bakakalala kapati, eelyo bakatalika kulivwiya-vwiya kujatikizya ncobakeelede kumucita Jesu. 12 Buzuba bumwi mumazuba aaya ngoonya, wakaunka kucilundu kuyoopaila,+ alimwi wakapaila kuli Leza busiku boonse.+ 13 Mpoonya nobwakaca, wakaita basikwiiya bakwe akusala akati kabo bali 12, aabo alimwi mbaakaita kuti baapostolo:+ 14 Simoni ooyo alimwi ngwaakapa zina lyakuti Petro, Andreya imunyina, Jakobo, Johane, Filipo,+ Bartolomayo, 15 Matayo, Tomasi,+ Jakobo mwana wa Alifayo, Simoni walo uutegwa “musungu,” 16 Judasi mwana wa Jakobo, alimwi a Judasi Isikariote, ooyo iwakamwaaba. 17 Mpoonya wakaselemuka ambabo akwiima abusena buyalene, eelyo kwakali nkamu mpati yabasikwiiya bakwe, amakamu-makamu aabantu bazwa mu Judaya a Jerusalemu akucooko cili kumbali aalwizi ca Turo a Sidoni, ibakaboola kumuswiilila alimwi akuponesyegwa malwazi aakabajisi. 18 Nobaba baabo ibakali kupenzyegwa amyuuya iisofweede bakaponesyegwa. 19 Alimwi bantu boonse munkamu bakali kuyanda kumuguma, nkaambo nobakali kucita boobo nguzu zyakali kuzwa mulinguwe+ akubaponya boonse munzila yamaleele. 20 Eelyo wakalanga basikwiiya bakwe akutalika kwaamba kuti: “Mulikkomene nywebo nobacete, nkaambo Bwami bwa Leza mbubwanu.+ 21 “Mulikkomene nywebo nomufwa nzala lino, nkaambo muyookkuta.+ “Mulikkomene nywebo nomulila lino, nkaambo muyooseka.+ 22 “Mulikkomene nywebo kufwumbwa leelyo bantu nobamusula,+ nobamutanda akati kabo,+ nobamusampaula akumwaamba* kuti muli babi akaambo ka Mwanaamuntu. 23 Amukakondwe akusekelela mubuzuba oobo, nkaambo amubone! Bulumbu bwanu mbupati kujulu, nkaambo eezyo nzyezintu bamausyi nzibakali kucita kubasinsimi.+ 24 “Pele maawe kulindinywe nobavwubi,+ nkaambo mubutambwida limwi bulumbu bwanu bukkwene.+ 25 “Maawe kulindinywe nomukkutide lino, nkaambo muyoofwa nzala. “Maawe, nywebo nomusekelela lino, nkaambo muyoolila akoomoka.+ 26 “Maawe kufwumbwa leelyo bantu boonse nobamulumbaizya,+ nkaambo oobu mbombubo mbobakacita bamausyi kubasinsimi bakubeja. 27 “Pele nywebo nomuswiilila ndimwaambila kuti: Amuzumanane kuyanda basinkondonyoko, kucita zibotu kulibaabo bamusulide,+ 28 kubaleleka aabo bamusinganya akubapailila aabo bamutukila.+ 29 Ooyo uukuuma lubayi kusaya limwi, komupa alimbi; ayooyo uukunyanga cisani caatala, utamukasyi acisani camukati.+ 30 Komupa kufwumbwa uukulomba,+ ayooyo uubweza zintu zyako utamusesi. 31 “Alimwi mbubonya mbomuyanda kuti bantu bamucitile, andinywe amubacitile mbubonya.+ 32 “Ikuti kamuyanda buyo baabo ibamuyanda, ino mbubotu nzi mbomujana? Nkaambo abalo basizibi balabayanda aabo babayanda.+ 33 Alimwi ikuti mwacita zibotu kuli baabo bamucitila zibotu, ino mbubotu nzi mbomujana? Abalo basizibi balacita mbubonya oobo. 34 Ikuti kamukweletesya* baabo mbomusyoma kuti bayoomujolela, ino mbubotu nzi mbomujana?+ Nobaba basizibi balakweletesya basizibi kutegwa bakatambule mbubonya. 35 Muciindi caboobo, amuzumanane kubayanda basinkondonyoko akucita zibotu akukweletesya kakunyina kulangila kujolelwa cili coonse;+ eelyo bulumbu bwanu buyooba bupati alimwi muyooba bana ba Mupatikampatila, nkaambo ngusiluzyalo kubantu batalumbi ababi.+ 36 Amube aluse lyoonse mbubonya Uso mbwali aluse.+ 37 “Alimwi amuleke kubeteka, eelyo andinywe tamukabetekwi;+ amuleke kupa bamwi mulandu, eelyo andinywe tamukapegwi mulandu. Amuzumanane kulekelela* bamwi zibi zyabo eelyo andinywe muyoolekelelwa* zibi zyanu.+ 38 Amube baabi, abalo bantu bayoomwaabila.+ Bayoomutilila munkomwe zyanu zyaacamba ceelelo cibotu cisindaidwe, cuumidwe-umidwe alimwi cizwide pamu. Nkaambo cipimyo ncomubelesya kupimina bamwi, ncobayoobelesya kumupimina andinywe.” 39 Mpoonya wakabaambila cikozyanyo kati: “Sena moofwu ulakonzya kusololela moofwunyina? Sena boonse bobilo tabakoowida mumulindi?+ 40 Sicikolo* taindi mwiiyi wakwe, pele kufwumbwa uuyiisyigwa kabotu uyooba mbuli mwiiyi wakwe. 41 Aboobo, ino nkaambo nzi ncolanga kakwa kali muliso lyamunyoko pele toboni tanda lili muliso lyako?+ 42 Ino mbuti mbonga waambila munyoko kuti, ‘Mukwesu, atubone ndikugusye kakwa kali muliso lyako,’ kakuli yebo omwini tolibwene tanda lili muliso lyako? Osikuupaupa ameso! Kosaanguna kugusya tanda muliso lyako, mpoonya ulabona kabotu mbonga wagusya kakwa kali muliso lyamunyoko. 43 “Nkaambo kunyina cisamu cibotu cizyala micelo iibolede, alimwi kunyina cisamu cibolede cizyala micelo mibotu.+ 44 Nkaambo cisamu cili coonse cilazyibwa kumicelo yancico.+ Mucikozyanyo, bantu tabaceli nkuyu kucisamu camamvwa pe, nokuba kucela misaansa kucitewo camamvwa. 45 Muntu mubotu ulagusya zintu zibotu ziyobwedwe mumoyo wakwe, pele muntu mubi ulagusya zintu zibi ziyobwedwe mumoyo wakwe mubi; nkaambo mulomo waamba zintu zizwide mumoyo.+ 46 “Ino mundiitila nzi kuti ‘Mwami! Mwami!’ pele tamuciti zintu nzyondaamba?+ 47 Umwi aumwi uuboola kulindime akuswiilila majwi aangu akwaacita, ndilamutondezya mbwabede:+ 48 Uli mbuli muntu ooyo naakali kuyaka ŋanda iwakasya mulindi mulamfwu akuyaka ntalisyo amwala. Lino mulonga nowakazula, maanzi akapaya akuuma kuŋanda eeyo, pele tanaakakonzya kwiizungaanya nkaambo yakayakidwe kabotu.+ 49 Pele ooyo uuswiilila buyo pele kataciti cili coonse,+ uli mbuli muntu wakayaka ŋanda kakunyina ntalisyo. Maanzi akauma kuŋanda eeyo, mpoonya yakawa, eelyo yakanyonyooka kapati.”\n^ Naa “zinkwa zyacitondezyo.”\n^ Naa “wakalebukide.”\n^ Naa “uulebukide.”\n^ Naa “akumutamikizya.”\n^ Nkokuti, kakunyina kubbadela cinyonamucila.\n^ Naa “kwaangununa.”\n^ Naa “muyakwaangununwa.”\n^ Naa “Sikwiiya.”


Bafilipi 2 | Bbaibbele lili a Intaneti | Bbaibbele lya Busanduluzi Bwanyika Mpya\nMatalikilo Kulonga Levitiko Myeelwe Deuteronomo Joshua Babetesi Rute 1 Samuele 2 Samuele 1 Bami 2 Bami 1 Makani 2 Makani Ezara Nehemiya Esita Jobu Intembauzyo Tusimpi Mukambausi Lwiimbo Lwa Solomoni Isaya Jeremiya Malilo Ezekieli Daniele Hosea Joeli Amosi Obadiya Jona Mika Nahumu Habakuku Zefaniya Hagai Zekariya Malaki Matayo Marko Luka Johane Milimo Baroma 1 Bakorinto 2 Bakorinto Bagalatiya Baefeso Bafilipi Bakolose 1 Batesalonika 2 Batesalonika 1 Timoteyo 2 Timoteyo Tito Filimoni Bahebrayo Jakobo 1 Petro 2 Petro 1 Johane 2 Johane 3 Johane Juda Ciyubunuzyo 1 2 3 4\nKulicesya kwa Bunakristo (1-4)\nKulicesya akusumpulwa kwa Kristo (5-11)\nKamubelekela lufwutuko lwanu (12-18)\nKumweka mbuli mimuni (15)\nKutuma Timoteyo a Epafrodita (19-30)\n2 Aboobo, ikuti naa kuli kuyumizyanya kuli koonse nkomujisi muli Kristo, naa kuumbulizyanya kuli koonse kwaluyando, naa kuyanzana kuli koonse kwakumuuya,* naa kuyandana kapati akufwidilana lubomba kuli koonse, 2 amuzulizye kukondwa kwangu. Amucite oobo kwiinda mukuba amuzeezo omwe alimwi aluyando lukozyenye, mukamantane amoyo woonse, akuyeeya cintu comwe.+ 3 Mutaciti cintu cili coonse amuuya wakuzwangana+ naa cakulisumpula,+ pele amucite zintu zyoonse cakulicesya akubona bamwi kuti balamwiinda.+ 4 Mutabikkili buyo maano kuzintu nzyomuyanda nywebo zilikke,+ pele akuzintu nzyobayanda bamwi.+ 5 Amube amuzeezo ooyu ngoonya iwakali muli Kristo Jesu,+ 6 walo ooyo, nokuba kuti wakali muciimo ca Leza,+ kunyina pe naakayeeya kubweza bweendelezi, nkokuti kutegwa kabeelene a Leza.+ 7 Pele wakasiya zintu zyoonse nzyaakajisi akubweza ciimo camuzike+ alimwi wakaba muntu.*+ 8 Kunze lyaboobo, naakaba muciimo camuntu,* wakalicesya akumvwida mane kusikila kulufwu,+ inzya, lufwu acisamu cakupenzyezya.*+ 9 Akaambo kaceeci, Leza wakamusumpula akumupa cuuno caatala+ azina liinda mazina oonse,+ 10 kutegwa muzina lya Jesu boonse bafwugame—aabo bali kujulu, anyika alimwi abaabo bali mubulongo+— 11 alimwi boonse beelede kuzumina caantangalala kuti Jesu Kristo Mwami+ kutegwa Leza Taata alemekwe. 12 Lino nobayandwa bangu, mbubonya mbomwali kuswiilila lyoonse ikutali buyo leelyo nondakali andinywe, pele ikapati lino nonditali andinywe, amuzumanane kubelekela lufwutuko lwanu cakuyoowa akukankama. 13 Nkaambo Leza ngonguwe uumupa nguzu, uumupa kuti kamukanza alimwi anguzu zyakucita zintu akaambo kaceeco cimubotela walo. 14 Amuzumanane kucita zintu zyoonse cakutatongooka+ akukazyanya,+ 15 kutegwa mube bantu banyina mulandu, ibanyina butongo, bana ba Leza+ banyina kampenda akati kazyalani lyabantu bampelenge alimwi bapilingene+ oomo momumweka mbuli mimuni munyika eeyi,+ 16 alimwi amujatisye jwi lyabuumi.+ Eelyo ndiyooba akaambo ikayoondipa kukondwa mubuzuba bwa Kristo, kandizyi kuti tiindakabalika cabuyo naa kubeleka canguzu cabuyo. 17 Pele nokuba kuti ndili mbuli cituuzyo cakunywa+ citilwa acipaizyo+ alimwi aamulimo uusetekene eezyo lusyomo lwanu nzyolwakamukulwaizya kucita, ndilasekelela alimwi ndilakondwa andinywe nyoonse. 18 Mbubonya oobo, andinywe mweelede kusekelela akukondwa andime. 19 Lino ndilangila kuti ikuti kakuli kuyanda kwa Mwami Jesu, ndilamutumina Timoteyo+ lino-lino, kutegwa ndikakulwaizyigwe ndaakumvwa makani aajatikizya ndinywe. 20 Nkaambo taakwe uumbi ngondikonzya kutuma uujisi moyo uuli mbuli wakwe uuyoozilanganya bweelede zintu zijatikizya ndinywe. 21 Nkaambo aaba bamwi boonse bayandaula zintu zyakuligwasya lwabo beni, ikutali zijatikizya Jesu Kristo pe. 22 Pele nywebo mulizyi cisinizyo ncaakapa lwakwe mwini, kuti mbuli mwana+ abausyi wakabeleka cabusungu andime mukutola ambele makani mabotu. 23 Aboobo ooyu ngondilangilwa kutuma mbonditiizyibile buyo mbozitiindeendele zintu. 24 Mubwini, ndili alusyomo mu Mwami kuti andime lwangu ndiyoosika lino-lino.+ 25 Pele calino ndibona kuti ncibotu kumutumina Epafrodita mukwesu, similimoma alimwi sikalumambama, ooyo ngomwakatuma kali mubelesi wanu kuti andigwasye mondibulide,+ 26 mbwaanga ulayandisisya kumubona nyoonse alimwi ulipengede kapati mumoyo akaambo kakuti mwakamvwa kuti wakalicisidwe. 27 Ncobeni wakaciswa cakuti kwakasyeede buyo asyoonto kuti afwe; pele Leza wakamufwida luse, mubwini ikutali buyo nguwe alikke, pele andime ikutegwa nditayungizyilwi kuusa atala lyakuusa nkondijisi kale. 28 Aboobo ndilamutuma cakufwambaana kapati, ikutegwa mwaakumubona mukakondwe alimwi akuti andime ndileke kulibilika kapati. 29 Aboobo amumutambule cakukondwa kapati mu Mwami mbubonya mbomucita lyoonse, alimwi kamubalemeka lyoonse bantu bali boobo,+ 30 nkaambo kwakasyeede buyo asyoonto kuti afwe akaambo kamulimo wa Kristo,* wakabikkide buumi bwakwe muntenda ikutegwa akaambo kakuti nywebo tamuko okuno, amunjilile mubusena kubeleka mulimo wakundigwasya mondakabulide.+\n^ Mu Chigiriki, “kwaabana muuya kuli koonse.”\n^ Mu Chigiriki, “wakaba mbubonya mbuli bantu.”\n^ Mu Chigiriki, “naakajanwa kuti uli mucinkozya camuntu.”\n^ Amubone Bupanduluzi Bwamabala.\n^ Naa ambweni, “kamulimo wa Mwami.”


Zyakachitika Mubuumi: Jehova Wakali Kundigwasya Chiindi Choonse! | Erika Nöhrer Bright\nBALA MU Afrikaans Albanian Alur Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel Catalan Cebuano Chichewa Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Dakota Dangme Danish Douala Dutch Edo Efik English Esan Estonian Ewe Fijian Finnish Fon French Ga Garifuna Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Poqomchi' Portuguese (Portugal) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulan Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nJehova Wakali Kundigwasya Chiindi Choonse!\nAkaluulwa aa Erika Nöhrer Bright\nNdakali akati katusimbi tone twakasalwa kuti tukape Adolf Hitler maluba naakazwa kwaambuula kumuswaangano wazyatwaambo twanyika. Nkamboonzi nindakasalwa? Ndeende wakali kuziyandisya zintu zyakali kuchitwa amaNazi alubo chiindi chiingi wakali kweenda amuzulwidi wakabunga kakumuunzi. Baama bakali muKkatolika usungweete alubo bakali kuyanda kuti ndibe musiite. Nikuba boobo, teendakazumina kugwasilizya maNazi naakuti kuba musiite. Amuleke ndimubuzye kuti nkamboonzi.\nNDAKAKOMENENA kudolopo litegwa Graz, lili kuAustria. Nindakaba aminyaka iili 7, bakanditola kuchikolo chiyisya zyachikombelo. Nindakali nkuko, ndakali kubona bafundisi amasiite kabali kuchita bwaamu. Eezi zyakapa kuti baama bandibuzye kuti ndileke kuyiila kuchikolo eecho kakutanaba munyaka.\nMpuli yesu aNdeende kazweete yunifomu yabusilumamba\nMukuya kwachiindi, ndakachincha chikolo, alubo ndakali kukkala mpundakali kwiiya. Limwi zuba mansiku, Ndeende wakazoondibweza nkaambo kuGraz kuli bantu bakali kuwaala mabbomba. Twakachija mpawo twakakuyubila mudolopo lyakuSchladming. Nitwakazubuka, bbilichi lyakadilika. Bantu bakali mundeke zyakali kuulukila munsi-munsi bakatudubula abanene nitwakali amuunzi. Niyakamana nkondo twakabona kuti chikombelo amfulumende zyakakachilwa kutugwasya.\nTWAKAJANA NKUTUKONZYA KUGWASIGWA\nMumunyaka wa1950, umwi Kamboni waJehova wakatalika kwiiya Bbayibbele abaama. Ndakali kuswiilila nibakali kwiiya alubo chimwi chiindi, ndakali kwiinka abaama kumiswaangano yambungano. Nibakabona kuti nzibakali kwiiya aBakamboni baJehova nzyakasimpe, bakabbabbatizigwa mu1952.\nMuchiindi eecho, ndakali kubona mbungano yaBakamboni mbuuli kuti njamamaama luzutu. Nikwakayinda chiindi, twakaswaya imwi mbungano alubo twakabona bachikula biingi. Nitwakabweeda kuGraz, ndakatalika kunjila miswaangano yoonse alubo ndakabona kuti ndakali kwiiya kasimpe. Ndakayiya kuti Jehova Leza ulabagwasya bakombi bakwe. Ulatugwasya nikuba katuli mumapenzi ngitubonaanga tatukonzyi kwaazunda.—Int. 3:5, 6.\nNdakali kuyanda kuyiisya bamwi kasimpe. Ndakatalika kwiiya abamumpuli yesu. Bakulana bangu bane, bakali baba bayiisi, nkinkaako teetwakachili kukkala aamwi. Nikuba boobo, ndakali kuswaya umwi awumwi wabo alubo ndakabasungwaazya kuti bayiye Bbayibbele. Mukuya kwachiindi, boonse mumpuli bakaba Bakamboni baJehova.\nMumviki yachibili kandili mumulimu wakukambawuka kung’anda ang’anda, ndakabonana awumwi mukayintu wakali aminyaka iili kuma30 alubo ndakatalika kwiiya Bbayibbele anguwe. Wakazumanana kwiiya kusika wabbabbatizigwa alubo mulumaakwe abana bakwe balombe babili abalabo bakazoobbabbatizigwa. Mukayintu ooyu wakapa kuti lusyomo lwangu lusime. Nkamboonzi? Nkaambo taakwe muntu wakayiya kasimpe andime munzila iibambikene. Nkinkaako, ndakeelede kulibambila kabotu nindakali kwiiya anguwe. Eezi zyakandigwasya kuti ndiliyiisye kuti ndikonzye kumuyiisya. Alubo zyakapa kuti ndikamvwisisisye kasimpe. MuApril 1954, ndakatondeezya kulipeda kwiinda mukubbabbatizigwa mumaanzi.\n‘TULAPENZEGWA, PESI TATULEKELEZEGWI PE’\nMu1955, ndakanjila miswaangano yazisi kuGermany, France akuEngland. Nindakali kuLondon, ndakabonana amukwesu Albert Schroeder. Wakali muyiisi kuchikolo chakuGiliyadi, mpawo wakabeleka muKabunga Keendelezya. Nitwakaswaya ku-Museum yakuBritain, Mukwesu Schroeder wakatutondeezya amwi malembe aachiindi aamuBbayibbele, aakali kutondeezya zina lyaLeza mumabbi achiHebbrayo alubo Mukwesu Schroeder, wakapandulula mbayandikana. Nzyakaamba zyakandisika aamoyo alubo zyakapa kuti ndiyande Jehova akuyiisya bamwi kasimpe kazwa muBbayibbele.\nKandili amuchizi ngundakali kupayonaawe (uli kuchilisyo) katuli mapayona aayandikana kudolopo lyakuMistelbach, lili kuAustria\nNdakatalika kubeleka kandili payona wachiindi choonse mu1 January 1956. Nikwakayinda myeezi iine, ndakatambwa kuti ndikabeleke kandili payona uuyandikana kuAustria. Muchiindi eecho, taakwe Kamboni wakaliwo kudolopo lyakuMistelbach nkundakali kupayona. Pesi ndakaswaana buyumu-yumu. Twakali abube busiyene amuchizi ngundakali kupayonaawe. Ndakali aminyaka iili 18, alubo ndakakomenena mudolopo, we wakali aminyaka iili 25, alubo wakakomenena kumuunzi. Ndakali kunonoka kubuka pesi we wakali kufwambaana. Goko ndakali kuyanda kwiizya, pesi we wakali kufwambaana koona. Nikuba boobo, kubelesya malayilile aazwa muBbayibbele kwakatugwasya nikuba kuti twakalisiyene alubo kwakapa kuti tubotelwe mumulimu wakupayona.\nTwakaswaana buyumu-yumu busiyene-siyene. Twakali kupenzegwa pesi ‘teetwakalekelezegwa’ pe. (2 Kor. 4:7-9) Limwi zuba nitwakali kukukambawuka kumyuunzi, bantu bakalekela bankala babo kulindiswe. Mukulaba kwaliso, bankala bapati bakatuzyunguluka, kabali kukuwa. Twakajatana kumaboko mpawo ndakakomba kanditi: “Jehova, nibasika bankala aaba, abatulume mpawo tufwe!” Nibakasika afwiifwi andiswe, bakatalika kumiza michila, mpawo bakabweeda. Twakabona kuti Jehova watuvuna. Kuzwa waawo, twakakambawuka muchilawu eechi. Chibotezya nchakuti, bantu biingi bakatuswiilila. Amwi bakaswiilila akaambo kakuti bankala taakwe nibakatuluma naakuti bakabona kuti teetwakaleka pe kukambawuka. Bamwi bakazooba Bakamboni.\nKuli chimwi chintu chakachitika chakatuyoosya. Bumwi buzuba, mwining’anda nkutwakali kukkala, wakaza kung’anda kakoledwe kayanda kutujaya, akwaamba kuti twakali kuchelezya bantu bamuchilawu. Mukayintu wakwe wakeezya kumukombelezya pesi taakwe naakaswiilila pe. Twakalizimvwide zyoonse eezi katuli mung’anda yesu yamujulu. Twakalimbika zyuuno kukkoma, mpawo twakasaanguna kulongela zintu zyesu. Nitwakajula kkoma, mwining’anda wakiimvwi kumulyaango kajisi kafulo. Nkinkaako, twakabweza zintu zyesu zyoonse akuchija katubelesya mulyango wakusule alubo taakwe nitwakazooboola pe.\nTwakakukkala kuhotela kwamunyaka alubo kukkala kubusena oobu kwakatugwasya kuzumanana mumulimu wakukambawuka. Munzilaanzi? Hotela eeyi yakali akati kadolopo alubo bamwi bantu mbitwakali kwiiyaabo Bbayibbele, bakali kusika kung’anda kuti twiiyaabo. Muchiindi chifwiifwi, twakasaanguna kuchita chiiyo chabbuku aChiiyo chaNgaziyakulinda mviki amviki mung’anda yesu. Alubo kwakali kusika bantu basika ku15.\nTwakakkala kuMistelbach kwachiindi chiinda amunyaka. Mpawo ndakazoopayona kuFeldbach, kudolopo lili kumusaanza wakuGraz. Ndakazookkala awumwi muchizi katupayona pesi nkutwakabede teekwakalikwe mbungano pe. Twakali kukkala mukaanda kachibili mung’anda yamujulu yakayakidwe amapulanga. Luuwo lwakali kunjila mumabanga, nkinkaako twakali kusinka amapepa. Alubo twakali kuteka maanzi kuchikala. Nikuba boobo, twakajana zilongezyo nkaambo kwakaba kabunga muchiindi chifwiifwi. Mukuya kwachiindi, bantu bali 30 mbitwakayiyaabo Bbayibbele, bamumpuli imwi bakaba Bakamboni!\nZintu zyakachitika mubuumi bwangu zyakandigwasya kubona kuti Jehova ulabagwasya bantu babikka Bwaami mubusena bwakusaanguna. Nikuba kuti bantu bakachilwa kutugwasya pesi Jehova unootugwasya chiindi choonse.—Int. 121:1-3.\nKUKWABILILWA ‘AJANZA LYALEZA LYALULYO LYABULULAMI’\nMu1958, kwakachitwa muswaangano wazisi kudolopo lyakuNew York, kuYankee Stadium akuPolo Grounds. Ndakalembela kuti ndikakunjile muswaangano ooyu, mpawo bakwesu bakumutabi wakuAustria bakandibuzya kuti ndakali kuyanda na kunjila chikolo chakuGiliyadi kkilasi yachi32. Teendakachikaka pe chilongezyo eecho. Ndakazumina chakufwambaana.\nNindakali kuchikolo chakuGiliyadi ndakali kukkala afwiifwi amukwesu Martin Poetzinger. Mukwesu ooyu wakalisimya kumapenzi ngaakali kuswaana naakali muntolongo yamaNazi. Mukuya kwachiindi, wakazoobeleka muKabunga Keendelezya. Chimwi chiindi, mukwesu Martin wakali kuvwiya-vwiya kabuzya kuti, “Erika, zyambaanzi eezi muchiGerman?”\nKatutanamaninsya chikolo, mukwesu Nathan Knorr wakaamba nkutwakali kuyoobelekela. Ndakali kuyoobelekela kuParaguay. Mbukunga ndakachili muniini, ndakeelede kuzumizigwa aNdeende kuti ndiinke. Naakandizumizya Ndeende, ndakayinka kuParaguay alubo ndakasika muMarch 1959. Twakali kukkala kung’anda yamamishinali yakali kuAsunción awumwi muchizi ngundakali kupayonaawe.\nMuchiindi chifwiifwi, ndakabonana amukwesu Walter Bright wakali mumishinali alubo wakanjila kkilasi yachi30 kuchikolo chaGiliyadi. Mukuya kwachiindi twakachada alubo twakali kuswaana mapenzi katuli aamwi. Chiindi choonse, nitwakali kuswaana mapenzi, twakali kuumbulizigwa amajwi aali muli Isaya 41:10 aakuti: “Utayoowi, nkaambo ndili ayebo. Utakankami, nkaambo ndime Leza wako. Njookuyumya.” Twakabona kuti Jehova unootugwasya chiindi choonse kuti twazumanana kusyomeka kuli nguwe akubikka Bwaami bwakwe mubusena bwakusaanguna.\nMukuya kwachiindi, twakabuzigwa kuti tukabelekele kumugaano wakuBrazil. Nitwakali nkuko, beendelezi bazikombelo bakabuzya bamwi bachikula kuti batulule ng’anda njitwakali kukkala nikuba kuti kuli zimwi zyakali kuyanda kubambululwa. Mulumaangu, wakasaanguna kwiiya Bbayibbele amupati wamapulisa. Mupulisa ooyu wakali kutukwabilila chiindi choonse alubo bantu teebakachili kutupenzya pe. Muchiindi chifwiifwi, twakalongela kuBrazil kwakali maanda aalikabotu. Eezi zyakagwasya loko nkaambo twakali kukonzya kuchitisya miswaangano kuParaguay akuBrazil. Nitwakazwa kubusena oobu, twakasiya kwaba mbungano zibili.\nKandili amulumaangu Walter, nitwakali kubeleka katuli mamishinali kudolopo lyakuAsunción, lili kuParaguay\nJEHOVA WAZUMANANA KUNDIGWASYA\nKumasaangunino, madokotela bakaambide kuti teendakali kukonzya kuba abana, pesi mu1962 ndakaba ada. Twakakukkala kudolopo lyakuHollywood, kuFlorida, afwiifwi ankwazwa mulumaangu. Kwakayinda minyaka myiingi katutapayoni pe amulumaangu. Twakeelede kulangania mpuli. Nikuba boobo, twakazumanana kubikka Bwaami mubusena bwakusaanguna.—Mt. 6:33.\nNitwakasika kuFlorida muNovember 1962, twakagamba nitwakamvwa kuti bantu bakali kukkala kuchilawu eechi teebakali kuyanda kuti makuwa abantu basiya bachitaamwi miswaangano naakuti kukambawuka kubusena bumwi. Nikuba boobo, Jehova tasalululi pe, alubo mukuya kwachiindi kusalulana ooku kwakamana. Jehova wakanjilila mumabambe aaya nkaambo lino kuli mbungano zyiingi muchilawu eechi.\nChilawusisya kuti mulumaangu wakafwa abulwazi bwakkensa yaboongo mu2015. Twakali aminyaka iili 55 katukwetene, wakali kundibikkila maanu, wakali kuyanda Jehova alubo wakali achiyandisyo chakugwasya bakwesu. Ndilangilila kuzoomubona aakubusigwa kali wamaninina munyika mpya.—Inc. 24:15.\nNdilabotelwa kuti ndakali mumulimu wachiindi choonse kwaminyaka iili 40 alubo ndakajana zilongezyo zyiingi. Muchikozyano, ime amulumaangu twakabona bantu mbitwakayiyaabo Bbayibbele bali 136 kabali kubbabbatizigwa. Nikuba boobo, twakali kuswaana buyumu-yumu chimwi chiindi. Eezi teezyakatulesya kukomba Leza pesi zyakapa kuti tuswene afwiifwi anguwe katusyoma kuti ulatugwasya muchiindi cheelede. Eezi nzyakasimpe.—2 Tim. 4:16, 17.\nNdilamuyeeya mulumaangu pesi kupayona kundigwasya kuti ndilisimye. Chimwi chindigwasya, nkubuzya bamwi atala abulangilizi bwakuti bafwide bayoobusigwa. Jehova wazumanana kundigwasya munzila zyiingi. Ndakabona chisyomezyo chaJehova kachizuzikizigwa kulindime nkaambo wakandisimya, wakandikwabilila alubo wakandijata “ajanza lyalulyo lyabululami.”—Is. 41:10.


Mwami Ahabu a Mwami Mukaintu Jezebeli—Kucita Cibi Kupa Kusubulwa | Ziiyo Zyabana Zyamu Bbaibbele\nKuti kali awindo lyaŋanda yakwe mu Jezreeli, Mwami Ahabu wakali kukonzya kuubona muunda wamwaalumi wazina lya Naboti. Ahabu wakali kuuyanda muunda ooyu, alimwi wakasola kuti awuule kuli Naboti. Pele Naboti wakakaka kumusambalila muunda ooyu Ahabu nkaambo eeci tiicakali kuzumizyigwa a Mulawo wa Jehova kusambala nyika yacikono. Sena Ahabu wakamukkomanina Naboti akaambo kakucita cintu ciluzi? Peepe. Ahabu wakanyema kapati. Wakanyema kapati cakuti wakaalilwa kuzwa muŋanda yakwe, alimwi wakatakata kulya.\nMukaintu mubi wa Ahabu, Jezebeli, wakamwaambila kuti: ‘Yebo uli mwami wa Israyeli. Ulakonzya kucita kufwumbwa ncoyanda. Ndiyookubwezela muunda uulya kutegwa ube wako.’ Wakalemba magwalo kubaalu bamumunzi akubaambila kuti bamubejelezye Naboti kuti watukila Leza akuti bamufwuse mabwe kutegwa afwe. Baalu bakacita mbubwenya mbwaakabaambila Jezebeli, mpoonya Jezebeli wakaambila Ahabu kuti: ‘Naboti wafwa! Lino Muunda waba wako.’\nNaboti tanaakali ngomuntu alikke iwakajaigwa a Jezebeli kakunyina kaambo. Wakajaya bantu banji ibakali kumuyanda Jehova. Wakali kukomba baleza bakubeja alimwi wakacita zintu azimwi zibi. Jehova wakazibona zintu zibi zyoonse nzyaakacita Jezebeli. Aboobo sena wakamulanga buyo?\nNaakafwa Ahabu, mwanaakwe Jehoramu wakaba mwami. Jehova wakatuma mwaalumi wazina lya Jehu kutegwa asubule Jezebeli alimwi amukwasyi wakwe.\nJehu wakatanta nkalaki yakwe akuunka ku Jezreeli, ooko Jezebeli nkwaakali kukkala. Jehoramu wakaboola katantide nkalaki yakwe kutegwa baswaangane a Jehu mpoonya wakamubuzya kuti: ‘Sena kuli luumuno akati kesu?’ Jehu wakati: ‘Kunyina nokunga kwaba luumuno kufwumbwa kuti banyoko, ba Jezebeli kabacizumanana kucita zintu zibi.’ Jehoramu wakali kuyanda kunyona nkalaki yakwe kutegwa atije. Pele Jehu wakayasa Jehoramu asumo, kumane wakafwa.\nMpoonya Jehu wakaunka kuŋanda yamwami Jezebeli. Naakamvwa kuti ulaboola, Jezebeli wakalipenta-penta akubamba masusu aakwe, mpoonya wakalindila muŋanda yamujulu awindo. Ciindi Jehu naakasika, wakamwaanzya cabukali. Jehu wakoompolola kubabelesi ba Jezebeli ibakali afwaafwi anguwe kuti: ‘Amumusowele ansi!’ Bakamutonkela awindo Jezebeli, mpoonya wakawida aansi akufwa.\nNozyakamana kucitika zintu eezyi, Jehu wakajaya bana ba Ahabu ibali 70 akugwisya bukombi bwa Baala mucisi coonse. Sena wabona kuti Jehova ulizizyi zyoonse zicitika akuti aciindi ceelede ulabasubula bantu ibacita zintu zibi?\n“Lukono ilusaanguna kujanwa cabusyaacivwulemwangu kumamanino talukabi cileleko pe.”—Tusimpi 20:21\nMibuzyo: Ncinzi Jezebeli ncaakacita kutegwa abweze muunda wa Naboti? Nkaambo nzi Jehova ncaakamusubwida Jezebeli?\n1 Bami 21:1-29; 2 Bami 9:1–10:30\nNkaambo Nzi Leza Ncalekelede Balaanguzu Kudyaaminina Batajisi Nguzu?\nBbaibbele lilaamba ncacita Leza kujatikizya kudyaaminina alimwi ancayoocita kumbele.


AMUBALE MU Afrikaans Albanian Amharic Arabic Armenian Bislama Bulgarian Cebuano Chichewa Chinese (Traditional) Chinese Mandarin (Simplified) Chitonga Chitumbuka Cibemba Croatian Czech Danish Dutch English Estonian Ewe Fijian Finnish French Georgian German Greek Hebrew Hiligaynon Hungarian Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Myanmar Norwegian Oromo Polish Portuguese Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tok Pisin Tsonga Turkish Twi Ukrainian Vietnamese Xhosa Zulu\nbbuku lyakuti Sungwaala Kukubala Akukulemba iligwasya kwiiya kubala akulemba lyamwaigwa mumyaambo iinda ku 100\n“Kuzyiba kubala akulemba ncintu ncayandika muntu uuli woonse, kupa muntu kuba anguzu zyakucita cintu cili coonse akupa kuyaambele.”—UNESCO. *\nMALIPOOTI atondezya kuti bantu bainda ku 700 miliyoni nyika yoonse ibajisi myaka iili 15 akwiinda aawo tabacizyi kubala naa kulemba. Eeci cipa kuti kabatacikonzyi kuzyiba zintu zinji, kubikkilizya anjiisyo zyakumuuya zyakulilemeka izili mu Bbaibbele “zyakalembelwa kutuyiisya.” (Baroma 15:4) Aboobo, muzisi zili mbozibede, Bakamboni ba Jehova balabikkilizya abubambe bwakuyiisya kubala akulemba mupulogilamu yabo yakuyiisya Bbaibbele—bubambe oobu boonse tabubbadelelwi. Sena pulogilamu eeyi yazwidilila?\nAmulange-lange mulimo wa Bakamboni ba Jehova ku Mexico, kucisi bantu banji nkobabelesya mwaambo waci Spanish. Kuzwa mu 1946, bantu bainda ku 152,000 bayiisyigwa kubala akulemba a Bakamboni, kumbele abalo basikuyiisyigwa baba bamayi. Mfwulumende yakatumina Bakamboni magwalo manji aakulumba mulimo ngobacita. Lugwalo lumwi lwaamba kuti: “Swebo toba General Board of Education twamulumbaizya akaambo kakugwasyilizya mukuyiisya bantu bapati kubala akulemba.”\nBana abapati bagwasyigwa apulogilamu eeyi yakwiiya kubala akulemba. Mucikozyanyo, ba Josefina bakajisi myaka iili 101 ciindi nobakalilembya mucikolo eeci ncobakamanizya mumyaka yobilo!\nNokuba kuti mwaambo waci Spanish nguubelesyegwa kapati ku Mexico, kwiiya kubala akulemba takucitwi buyo mumwaambo ooyu pe. Mu 2013, bantu babelesya myaambo iili 8 bakaiya kubala akulemba mumwaambo wabo kwiinda mupulogilamu eeyi.\nKwiiya kubala akulemba kupa muntu coolwe cakwiiya zintu zinji zipya. Pele kwiinda zyoonse, kwiiya kubala akulemba kugwasya bantu bamisyobo yoonse kucikonzya kubala Bbaibbele—ibbuku lizwa kuli Leza lyalo likonzya kubaangununa kukusyoma mizimo, njiisyo zyabukombi bwakubeja, alimwi abukkale bwakutalilemeka.—Johane 8:32.\nWAKABAGAMBYA BAMUKWASYI WAKWE\nBa Daniel bakaiya mwaambo wakutambaika waku Mexico kubelesya ma DVD\nIBa Daniel bakali basinkematwi alimwi tiibakali kukonzya kwaambaula kabotu. Akaambo kaceeci kanji-kanji bakali kutyompwa alimwi akunyema kapati kumukwasyi wabo. Ba Daniel nobakajisi myaka iibalilwa ku 23, Kamboni musinkematwi wazina lyakuti Josué wakatalika kwiiya Bbaibbele ambabo. Kumatalikilo bakali kubelesya nzila yakutambaika antoomwe akudulowiŋa. Mpoonya kwiinda mukugwasyigwa ama DVD, ba Daniel bakaiya Mwaambo Wakutambaika Waku Mexico. *\nBa Daniel nobakatalika kuzisyoma njiisyo zyamu Bbaibbele, bakatalika kuba “abuntu bupya” bwalo ibuboola kwiinda mukuba abube mbuli “lubomba, luzyalo, kulicesya, kubomba moyo alimwi akukkazika moyo.” (Bakolose 3:10, 12) Ba Daniel alimwi bakatalika kutobela lulayo lwamu Bbaibbele lwakumvwida bazyali alimwi akubalemeka. (Baefeso 6:1, 2) Mukwasyi wabo wakagambwa! Banyina baba Daniel mane bakalila, akulumba ba Josué akaambo kakugwasya mwanaabo kumuuya. Mu 2007, ba Daniel bakeelela kubbapatizyigwa akuba Kamboni wa Jehova.\n^ par. 12 Ku Mexico, mabbuku aali 46 aa Bakamboni ba Jehova nkwaali aama DVD mu Mwaambo Wakutambaika Waku Mexico. Webbusaiti yesu ya jw.org, ilijisi makani aabalilwa ku 80 mumyaambo yakutambaika. Kutegwa boofwu bagwasyigwe, mabbuku nkwaali amu Braille.\nMabala Amusale naa muyanda kukkopa zyakamwaigwa SINSIMUKA! August 2015 | Mumaseelo Aanu—Muli Twaambo Tunji!


Matalikilo 1 | BBBLI Bibel | YouVersion\nLesa mbwaakalenga shintu shoonse\n1Kumatalikilo Lesa wakalenga liculu acishi ca panshi. 2Ono cishi taaku mbocakalingaawo ceebo temwakalinga shintu. Kwakalingabo munshinshe peculu lya maanshi aanji. Mushimu wakwe Lesa wakalinga kweendeendabo peculu lya maanshi. 3Mpeeke Lesa wakaamba ayi, “Akube mumuni.” Lyalo mumuni wakabaako.#2 Koli 4:6 4Lesa wakabona kwaamba ayi mumuni ngubotu, lyalo wakapansaanya mumuni amunshinshe. 5Mpeeke Lesa wakatumba mumuni ayi, “Malumwi,” awalo munshinshe ayi, “Mashiku.” Lyalo kwakaba macolesha amacuunsa, ubu bwakaba mbushiku butaanshi.\n6 # 2 Pita 3:5 Ono Lesa wakaamba ayi, “Akube musena ufongomene kwiculu kwaamba ayi upansaanye maanshi.” 7Aboobo Lesa wakalenga musena ufongomene uyo akupansaanya maanshi ayo apanshi lya nguwo alimwi aayo ali peculu lya nguwo. Mpeeke kwakaba bweenka ubo. 8Lesa wakatumba musena uyo ayi, “Liculu.” Lyalo kwakaba macolesha amacuunsa, ubu bwakaba mbushiku bwabili.\n9Kuswawaawo Lesa wakaamba ayi, “Maanshi ali panshi lya musena ufongomene uyo abungane mumusena womwi kwaamba ayi bulongo buyumu buboneke.” Mpeeke kwakaba bweenka ubo. 10Lesa wakatumba bulongo buyumu ubo ayi, “Inshi,” aalo maanshi akabunganishikwa pantu pomwi ayi, “Lweenge.” Mpeeke Lesa wakabona kwaamba ayi shintu ishi nshibotu. 11Kuswawaawo Lesa wakaamba ayi, “Inshi aimene shishango isho shicata nseke, ashisamu shicata shisepo shicite mikoli kweelana amushobo wa comwi acomwi.” Mpeeke kwakaba bweenka ubo. 12Aboobo inshi yakamena shishango isho shicata nseke, ashisamu shicata shisepo shicite mikoli kweelana amushobo wa comwi acomwi. Ono Lesa wakabona kwaamba ayi shintu ishi nshibotu. 13Lyalo kwakaba macolesha amacuunsa, ubu bwakaba mbushiku bwatatu.\n14Kuswawaawo Lesa wakaamba ayi, “Akube mimuni mumusena ufongomene kwiculu ayi ipansaanye malumwi amashiku, alimwi akwaamba ayi shibe shitondesho sha shiindi, inshiku amyaaka. 15Mimuni iyo aibe mumusena ufongomene uyo kwaamba ayi inoomunikila cishi ca panshi.” Mpeeke kwakaba bweenka ubo. 16Lesa wakalenga mimuni inene yobilo, lisuba kwaamba ayi linokweendelesha malumwi, amweenshi ayi unokweendelesha mashiku. Alimwi wakalenga anyenyeenshi. 17Lesa wakashibamba mumusena ufongomene uyo kwaamba ayi shinoomunikila cishi ca panshi, 18mukweendelesha malumwi amashiku, alimwi akupansaanya mumuni amunshinshe. Mpeeke Lesa wakabona kwaamba ayi shintu ishi nshibotu. 19Mpeeke kwakaba macolesha alimwi amacuunsa, ubu bwakaba mbushiku bwane. 20Kuswawaawo Lesa wakaamba ayi, “Mumaanshi amube shintu shuumi shipusenepusene, alimwi abayuni bauluka mwiculu.” 21Aboobo Lesa wakalenga banyama banene ba mulweenge ashintu shoonse shuumi, alimwi sheenda isho shakafula mumaanshi kweelana amushobo wa comwi acomwi, abayuni bauluka abalo kweelana amushobo wa mbabo. Mpeeke Lesa wakabona kwaamba ayi shintu ishi nshibotu. 22Lyalo Lesa wakashipa coolwe akwaamba ayi, “Amushalane, mufule alimwi musushe maanshi a mulweenge, abalo bayuni bafule mucishi ca panshi.” 23Mpeeke kwakaba macolesha amacuunsa, ubu bwakaba mbushiku bwasanu.\n24Kuswawaawo Lesa wakaamba ayi, “Painshi apabe shintu shuumi comwi acomwi kweelana amushobo wa ncico. Apabe banyama bafubwa, shilongolo shinene atuniini sheenda panshi abanyama bamuluundu, womwi awomwi kweelana amushobo wakwe.” Mpeeke kwakaba bweenka ubo. 25Lesa wakalenga banyama bamuluundu, womwi awomwi kweelana amushobo wakwe, banyama bafubwa kweelana amishobo yabo ashilongolo shinene atuniini sheenda panshi kweelana amishobo ya nshisho. Mpeeke Lesa wakabona kwaamba ayi shintu ishi nshibotu.\n26Ono Lesa wakaamba ayi, “Atulenge muntu mucikoshanyo cesu, anooboneka anga ndiswe. Bakanokweendelesha nswi sha mumaanshi, bayuni bauluka, banyama bafubwa, banyama bamuluundu ashilongolo shinene atuniini sheenda panshi shoonse.”#1 Koli 11:7\n27 # Mata 5:1-2 Aboobo Lesa wakalenga muntu,\nkumulenga mucikoshanyo cakwe mwiine.\nWakalenga musankwa amwanakashi.#Mate 19:4; Maako 10:6\n28Lyalo Lesa wakabapa coolwe akubaambila ayi, “Amushalane mufule, akususha cishi ca panshi. Amweendeleshe inswi sha mumaanshi, bayuni bauluka ashilongolo shinene atuniini sheenda panshi shoonse.” 29Mpeeke Lesa wakaamba ayi, “Ndakupa shoonse shishango shicite nseke isho shili pacishi ca panshi coonse, ashisamu shoonse shicata shisepo shicite mikoli kwaamba ayi shikabe cakulya cako. 30Ono banyama boonse bamuluundu, bayuni bauluka, shilongolo shinene atuniini sheenda panshi shoonse ashimwi shoonse shiyoya, ndashipa matewu abwiisu ayi shinoolya.” Mpeeke kwakaba bweenka ubo. 31Lesa wakabona ayi shoonse nshaakalenga nshibotu abuumbi. Lyalo kwakaba macolesha amacuunsa, ubu bwakaba mbushiku bwasanu abomwi.\nMehr über die Baibo Busansulushi Bwa Libuku Ili erfahren\nErforsche Matalikilo 1 mit Vers


Mbuti Mbondikonzya Kukaka Kuyungwa Abeenzuma?\nIkuti koliiminina omwini, unoocikonzya kweendelezya buumi bwako muciindi cakulekela bantu bambi kuti kabakweendelezya.\nKoezyeezya bukkale oobu: Brian naabona basicikolonyina bobilo kababoola, moyo wakwe wazwa. Basankwa aaba basola kale kumusinikizya kwaziindi zyobilo mumvwiki njoona eeyi kuti afwebe. Lino eeci cilaba ciindi catatu.\nMusankwa wakusaanguna waamba kuti:\n“Uli olikke alimwi? Leka ndikutondezye uukonzya kuba mweenzinyoko.”\nWabelesya bbala lyakuti “mweenzinyoko” kumwi kamutyankila liso, kumane wagusya cintu munkomwe yakwe akutambika Brian.\nBrian wabona tombwe mujanza lyamusankwa ooyu. Lino moyo wa Brian waindila kuduntaana.\nBrian waamba kuti: “Tandiyandi, ndakwaambila kale mebo kuti tandi . . . ”\nMusankwa wabili wamukosokezya akwaamba kuti: “Utanoowi anduwe, kobweza buyo!”\nCabusicamba Brian wavwiila ategwa: “Tandiyoowede pe!”\nMusankwa wabili wajata Brian agwezyo. Mpoonya mubuteteete wamwaambila kuti: “Kobweza buyo ufwebe.”\nMusankwa wakusaanguna waswena afwaafwi a Brian kaambaula cakupetekezya kuti: “Taaku ngotutiiambile. Kunyina uuyakuzyiba.”\nIkuti nooli nduwe Brian, ino inga wacita buti?\nSena aaba basicikolonyina Brian balizyi ncobacita? Sena basaanguna kuyeeya akulisalila cakucita beni? Takulangilwi oobo pe. Mubwini, baile kutobela nzyobacita bamwi. Bayanda buyo kukkomanisya bantu, aboobo bazumizya bantu kuti kababaambila cakucita.\nIkuti walijana mubukkale bukozyenye aboobu, ino ninzila nzi iindene njokonzya kubelesya kutegwa ukake kuyungwa abeenzinyoko?\nKOYEEYELA CIKONZYA KUCITIKA\nBbaibbele lyaamba kuti: “Muntu uucenjede abona mapenzi ulayuba, pele aabo batakwe maano balaunka nkukonya ooko, aboobo balapenga.”—Tusimpi 22:3.\nKanji-kanji, ulakonzya kwaabona mapenzi kaacili kulamfwu. Mucikozyanyo, ino mbuti kuti wabona basicikolonyoko kababoola kumbele, alimwi balafweba. Ikuti wasaanguna kuyeeyela cikonzya kucitika, inga wazyiba cakucita.\nBbaibbele lyaamba kuti: “Amuzumanane kuba amanjezyeezya mabotu.” —1 Petro 3:16.\nKolibuzya kuti, ‘Ino ndiyakulimvwa buti mukuya kwaciindi ikuti ndatobela beenzuma?’ Masimpe, kwaciindi cisyoonto buyo ulakonzya kupa kuti beenzinyoko bakukkomanine. Pele ino uyakulimvwa buti kwaakwiinda ciindi? Sena ulilibambilide kuleka zintu nzyosyoma alimwi anzyobikkila maano mubuumi akaambo buyo kakuyanda kukkomanisya basicikolonyoko?—Kulonga 23:2.\nBbaibbele lyaamba kuti: “Musongo ulicenjede.”—Tusimpi 14:16.\nNolilampa buti, tweelede kulisalila alimwi akuliyumya muzintu zikonzya kutucitikila akaambo kakusala ooko. Bbaibbele lyaamba kujatikizya baalumi mbuli Josefa, Jobu, alimwi a Jesu, balo ibakasala kabotu. Alimwi lilaamba kujatikizya Caini, Esau alimwi a Judasi, balo ibatakasala kabotu. Ino uyakucita buti?\nBbaibbele lyaamba kuti: “Kosyomeka mumilimo yako.” (Intembauzyo 37:3) Ikuti wasaanguna kuyeeya zikonzya kucitika alimwi akusalila limwi cakucita, uyoojana kuti ciyakukuubila kwaamba mbolimvwa kujatikizya cintu eeco—kucita boobo kuyookugwasya.\nUtalibiliki—toyandiki buya akutola ciindi cilamfwu kubapanduluda beenzinyoko. Ulakonzya kubaambila buyo kuti, PEEPE. Naa ulakonzya kubasalazyila kuti olo bakusinikizye buti, tokoocinca maano; inga wabaambila kuti:\n“Tandiciti zyamusyobo ooyo mebo!”\n“Mwabaanzyi, mucita mbuli kuti tamundizyi!”\nIciyandika buyo nkufwambaana kubavwiila alimwi akucita oobo kosinizyide. Ikuti wacita oobo, uyakugambwa kubona mbobayakufwambaana kucileka kukukatazya beenzinyoko!\nNCOKONZYA KUCITA NOBAKUFWUBAAZYA\nIkuti wazumina kuyungwa abeenzinyoko, uba mbuli cilobboti iceendelezyegwa buyo ambabo\nIno mbuti kuti beenzinyoko balakunonga? Ino mbuti kuti baamba kuti: “Wabaanzi—sena ulayoowa?” Kocenjela akuzyiba cini ncobasola kucita—kukuyunga. Ino inga wacita buti? Kuli zintu zyobilo nzyokonzya kucita.\nUlakonzya kuzuminizya ncobaamba. (Inga waamba kuti: “Nincobeni, ndilayoowa!” Mpoonya mubufwaafwi, inga wabaambila kaambo ncookakila.)\nInga wabavwiila munzila iikonzya kubapa kuliyeeya. Kobaambila ncokakila akubagwasya kuti baliyeeye. Inga waamba kuti: (“Ndalikuyeeya kuti mulicenjede cakuti tamukonzyi kufweba!”)\nIkuti beenzinyoko bazumanana kukufwubaazya, kozwa akubasiya! Koyeeya kuti, ikuti calampa ciindi ncoli ambabo, balaindila kusola kukuyunga. Ikuti wazwawo mpobabede, utondezya kuti tokonzyi kuzumizya bantu bambi kukucinca.\nKwaamba masimpe, tokozyi kulesya beenzinyoko kusola kukuyunga. Pele ulakonzya kusala cakucita, kwaamba mpoimvwi mumakani aayo, alimwi akulyeendelezya. Kumamanino, weelede kulisalila omwini!—Joshua 24:15\nMbuti mbondikonzya kulibambila kuti nditayungwi abeenzuma?\nIkuti beenzuma basola kundiyunga kuti ndicite cintu citaluzi, ino ndiyoocita buti?\nKoebelela kavidiyo katudooli kakudulowiŋa kakuti Mbokonzya Kukaka Kuyungwa Abeenzinyoko! a www.jw.org. (Kolanga ansi aamutwe wakuti NJIISYO ZYAMU BBAIBBELE > BAKUBUSI)\nBakubusi Balabuzya, Volyumu 2


Kupailila Bamwi Print\nLwiiyo lwa Kupailila Bamwi\n“Cabija kuti weelede kubonana abasololi sunu. Bazwaa kutambula mulumbe wakuti mukuli wamapulanga amicinjili ooyo uulangilwa buno buzuba, wamusyigwa kusika. Kuti bakubwentele, utacibikkili kumoyo wako eeco pe. Lyoonse mbobacita nkubwentela kufumbwa muntu uli woonse eelyo nabafundilide mukaambo kamwi” Kamanizyide kwaambilwa majwi aakankamya aaya, similimo wakatondezyegwa ooko kwakali yooyo waambilizya zyamakwebo, Roger Morneau,1 mukati mwaakali kubelekela.\n“Konjila, kkala ansi,” wakaamba kakwiina kusintamuka akulanga ngwaakali kwaambila. “Njanda kutumina mulomo nketaninga talika kwaambaula anduwe.”\nWakadyombaula namba zyaluwaile kumwi kalekela asyoonto buyo kudinkaula fooni, mpoonya wakatalika kubwentela muntu umwi wabeendelezi bamakwebo aakwe nkaambo kamulumbe ooyo ngwaakali kutuminwa lyoonse mumyezi yone, pele ooyo mulumbe taakuukkomanina . Kwakatupuluka makataa matusi naakali kuyaa kubwenta, alimwi mbuli mbwaakali kuyaa kwiindila kukalala akwalo kutukila kwakaindila kusyaankanya.\nRoger wakaankamana. Ooyu muntu uyanda kundivwundausya kumoyo, mbwaakalizeeza mumizeezo yakwe. Mpoonya wakabaa muzeezo wakucita cintu cimwi, muzeezo wakupailila simakwebo ooyu, pele ooyu mwaalumi wakali kucima ncobeni cakuti, Roger tanaakayandide akaniini kuti amupailile pe. Pele, ooyo muzeezo niwaamusikila kabili mumoyo wakwe, wakapaila cabuumuzi kaamba kuti “Taata, Ime ndiyanda lugwasyo lwako. Nsyeyandide ncobeni kuti ndimupailile muntu ooyu. Ime ndombozya kuti ndiile kwiimikila akusuuluka kuzwa momuno . Ndomba lugwasyo! Ndakomba ndigwasye kulanganya mwaalumi ooyu, kuleka mbwabede cino ciindi, pele kuti ndimubone mbwatiibe kuzwa ciindi cino, kwiinda muluzyalo Lwako.”\nMpeenyaawo, Roger wakazulila kumufwida luzyalo mwalumi ooyu mumoyo wakwe. Wakazumanana kupaila: “Yahuwah, kwiinda munguzu zya Muya Uusalala Wako, Ndakulomba Webo kuti ukalalile madaimona aatundulula mwaalumi ooyu. Ndakukomba komukobelela amumuni wabulemu aluumuno Lwako. Koulekela Muya Wako Uusalala kuti uswenene munsi lyakwe buno buzuba, umoongelezye akumusolweda kuzya kuli Ndiwe.”\nRoger naakali kwiibaluka caacitika aawo wakati:\nTiikwakainda tunzumina tosanwe pe, mpoonya Ime ndakabona mwaalumi ooyo wakatalika kukkazyika camba aciimo cakwe cakacinca mbuli bwiimpene busiku amasyikati. Mubandi wakwe wakatozya lubazu lupya akutalika kumvwika kabotu. Mucibaka cakoompolwesya akutapaula kubwa matusi, wakabombeka jwi lyakwe akutalika kwaambaula mubandi wakali kumvwikaanga wakali wamaanu. Kaumunizya akuswiilizya yooyo ngwaakali kubandika limwi, wakamupa ciindi cakuti alyaangulule mukupandulula bweende bwazyintu. Ooyu mubandi wakakosozyegwa kuulimvwisya kuti wakoolola twaambo twakali mumakani aayo . . . Ciwa cakwaanga mankusa . . . lino cakalangika kubaa luse.2\nWakaanzika luwaile, mpoonya simakwebo ooyu wakacengulukila kuli Roger, kumwi kamwetamweta akwiimikila kuti baanzyane mumaanza.\n“Ndakkomana kuswaangana anduwe, Roger. Ime ndime Dennis. Ndilekelele kuti twaswaangana mubuzuba zyintu nozyipilingene boobu.” Mpoonya wakaumuna akutikaanya mutwe wakwe. “Mubwini, Ime njanda kukwaambila masimpe. Eeci cacitika tacili cintu ceenzu pe. Ime nsyezyi naa ninzi pe, pele zimwi ziindi inga ndilimvwa kubaa bukali bundinjila cakuti nsyekonzyi akulijata. Eeci ncintu ciyaabwiindila kundicumba akundikatazya alimwi Ime nsyekonzyi kucilesya kucitika. Zimwi ziindi inga ndilimvwaanga ndiyanda kusondoka.” Wakaswa ciya kumwi kafundilide kubula cakwaamba, akuyungizya kwaamba kuti: “Kuti Ime nindatali kubavwolesya mali aatabeelede babelesi bangu aakubayungizyila ziindi zyobile atalaa yaayo ngobeelede kuvwola, nikwali kunga kunyina pe auciyanda kundibelekela Ime.”\nMpoonya wakabaanga wabbatamuka kulijana kuti ukopolweda zyili mumoyo wakwe kumweenzu. “Ndilekelele, nsyezyi ncekwaambila zyintu zyoonse eezyi. Ndalilekelela. Ime nsyeeli kuyanda kulundikila milwi yamapenzi aangu woonse ali nduwe pe. Atunjile makani aamakwebo tulangelange nzila yakumwaya milumbe yamakwebo.”\n“Utatyompwi, Dennis.” Roger wakamwetwamweta cakumusyomezya. “Ime nsyekonzyi kwaambila muntu naba ni eeco ncindaambilwa sunu . Alimwi, zimwi ziindi basimakwebo banjaanji balandaambila zyintu nzyobatanaambila muntu uuli woonse. Ccita naa nkaambo nzi, pele baamba kuti balimvwa kubaa luumuno nobali munsi lyangu alimwi balombozya kuvwiyavwiya zyili mumyoyo yabo amuntu mweenzu ngobatazyibene limwi kwiinda muntu ngobazyibene kabotu.”\nDennis wakakkala ansi, kumwi katondezya Roger aakuti akkale awalo . “Ime ndazuminana abasimakwebo bako. Nsyezyi bwini bwakucipandulula eeci, pele kubaanga kuli . . . kuli nguzu zyikukobelela yebo. Ime nsyekonzyi bwakucaamba bwini mumajwi aangu, pele ncintu ciindene azyanyika eeyi. Ime nsyenalimvwide kubaa luumuno akukkazyika camba mbuli mbwelimvwide cino ciindi.”\nRoger wakaankamana kuti mupailo wakwe wakaingulwa kufwamba boobu munzila iilibonya. “Ime ndalimvwa kuti ndikwaambile cacitika ndeenya Ime neebona kuti webo wanjila mumakatazyo nooli kuumya luwaile , Ime ndatalika kukupailila webo, kuti Simalelo wamajulu amulengalenga woonse akukobelele aluumuno Lwakwe.”\n“Candikonda cintu eeci.” Dennis wakamulanga muntu ooyo kwakaindi mbokabede. “ Ime ndakaleka makanaa Leza abupaizi mumyaka minjaanji yakainda musyule. Simalelo wamajulu kundikobelela mebo aluumuno? Ma! Ndaciyanda cintu eeco. Ono wandipa cintu cakutongomana kulizeeza. Utandipi mulandu,” wakafwamba kuyungizya. “Ime nsyekwe kutalika kuunka kucikombelo akutobela bupaizi nokuba cili coonse, pele hena ulakonzya kuzumanana kundipailila Ime na? Ime inga ndalumba kapati kumakani aayo!”\nNibakamanizya kusokozya makani aamakwebo antoomwe, Dennis wakasindikila Roger kusikila kumulyango wakuzwida anze, kayaa kubandika anguwe kufumbwa cakali kumumvwisya kabotu kumoyo wakwe ciindi conse.\nNkaambo kakusumpulwa mumulimo akutuminwa kulubazu lumwi, kwakainda myaka yobile Roger naakabonana a Dennis alimwi. Muciindi eeco, kasyomeka mbuli jwi lyakwe, wakazumanana kupailila mwaalumi ooyu. Eelyo bumwi buzuba naakali mulubazu munsaa nkwabelekela, wakasindikila simakwebo wuulisya kuya kwakali kubelekela mwaalumi uulya. Dennis wakakkomana kapati kubona Roger alimwi mpoonya wakamujuzya kubabelesi bakwe kuti ngomulombwana waasandula buumi bwakwe.\nNcobeni kusanduka kwakwe kwakali kwaankamika. Wakazwide kukondwa, kalimvwide kabotu alimwi zyoonse zyintu kazyimweendela kabotu mumuya wakwe. Kunzaa cuuno cakwe aawo mpaakali kukkalila mumulimo wakwe, wakaanzikide cifwanikiso cilaa mabala aamba kuti: “Mupailo ulasandula zyintu.”\nEeco cintu caacitikila Roger, cilausisya kuti tacili cintu ceenzu. Teesyi kwaamba kuti Julu lilalelema nokuba kuti taliyandide kwiingula mipailo pe. Cintu cini cikatazya ncakuti bantu banji tabayandi kupaila! Nokuba kuti naa kabapaila, tabapaili amyoyo yabo yoonse alimwi mipailo yabo mifwaafwi, yamajwi ongaye buyo. Ijulu lilalindila kalilangila kugwasyilizya zyintu zyiyandwa amoyo wamuntu uli woonse. Nokuba boobo, nkondo ili yoonse ilaa “milazyo yakukwabana akulwana basinkondo” alimwi kuzwangana akataa Yahushua a Saatani akwalo mbweenya buyo.\nAaka kaano kakalembululwa kuzwa mucibalo cakuti 'Nguzu zitaambiki zili mu Mumupailo',eeco cakalembwa aba Roger J. Morneau.\nMilazyo Yakukwabana Kulwana Basinkondo: Webo Weelede Kulomba!\nKutegwa akwabilile mukowa wabantu kuti atabakopi Saatani, Yahuwah wakabikka milawo imwi. Umwi mulawo ngwakuti, Yahuwah a Saatani beelede kusikila muntu cigaminina lilikke nobaingula kukumbila kwakwe muntu ooyo. Ncintu cuusya nsoni kapati kuti aabo bakomba Lusifa abakomba dyabooli kanjikanji “balaalusyomo” muli Saatani kuti ulakonzya alimwi ulayanda kubaingula nzyobamulomba kwiinda bantu baluulwa kuba bantu bokwa Yahuwah mbobasyoma muli Singuzuzyoonse .\n“Ncintu cili mumakanze ookwa [Yahuwah] kutwaabila, zyintu eezyo nzyotumulomba mumipailo yalusyomo, eezyo zyintu nzyanga tatupi kuti tiitwamulomba.”3 Yahushua wakaliuzyi kabotu mulazyo ooyu. Mumulumbe Wakwe atalaa mulundu, Walo wakakulwaizya bantu boonse bakali waawo kuti beelede kweetela Taata kulomba kwabo:\nKumbila, nkabela ciyoopegwa kuli nduwe; langaula, nkabela uyoocijana; konkomona, alimwi ciyoojulilwa kuli nduwe. Nkaambo kuli yooyo woonse uukumbila ulatambula, alimwi ooyo uuyandaula ulajana, alimwi kuli yooyo uukonkomona ciyoojululwa kuli nguwe. Muntu nzi akati kenu, kuti mwanaakwe musankwa wamukumbula cinkwa, walo nkumupa bbwe? Nanka kuti wamukumbila nswi, walo nkumupa nzoka? Nkabela kuti nywebo, nobabyaabi boobo, mulizyi bwakupa zipego zibotu kubana benu, nzinji buti zintu zibotu Taata ooyo uuli kujulu nzyayoopa baabo bakumbila Nguwe! (Mateyo 7:7-11, NKJV)\nYahuwah ukkomanina kapati kwiingula mipailo alimwi kunyina mupailo ngwakondelwa kugwasya kwiinda wakuvwuna miya yabantu kuzwa kukupenzyegwa a Saatani. Mupailo wakuti, “Simalelo, kotuvwuna! Twamana!” unootambula bwiinguzi mpeenya aawo.\nAabo balaa myoyo iizwide luyando ku Mufutuli, balagwasyilizya mumukuli Wakwe wakufutula bamwi. Balangila bantu bamukwasyi wabo, balongwenyina, abasicikombelonyina kuti bakumbatile tusimpe ooto ntobayanda. “Eelyo kuliyanda nokufwidilila, kusinsimunwa kuyandisya lufutuko kuli bamwi, - ooku kuyandisya nkokusolweda mukucita zyintu zibotu. Inga kwaba kusyangilila mumbaala maanzi woonse; akulitolaansi, mipailo yakuzumanana kupaila lyoonse, iyoonjila kujulu kunjila mucibaka cabaabo balaa miya iipengede.”4 Kapati eelyo notutobela kasimpe kayaa kulibonya kuya kumbele, kasimpe aako kapa kuti muntu abe waandeene kuzwa kunzila zyalusyomo lwaanyika, inga kwaba kwaandaana mubweende akataa muntu ooyo abantunyina mbamvwana limwi. Zilongwe inga zyatalika kunjilwa kudonaika; nkwato azyalo inga zyapengana. Muziindi mbuli zyeezyi, nciindi cibotu alimwi mulimo wabaabo batobela kasimpe kuti bapaile.\nEelyo bana ba Isilayeli nobaazanga akuzumanana kuti bayanda kubaa mwami uubalela, mushinshimi Samuele wakoomoka nkaambo kacibi cipati boobu, nkaambo wakalizyi kuti Isilayeli, mukusinikizya kwaamba boobu, waakaka bulelo bokwa Yahuwah. (Amulange 1 Samuele 8:6-7.) Nokuba boobo, kalangene akuzangila mfulumende yabulemu bwakujulu, Samuele taakadukwida syule lyakwe kuli Isilayeli. Majwi aakwe aciindi cabuzangi bwabo akali koompolweda boonse aabo bakalaa bayandwa badadanyana kunsaa mikuli yiindene nanka baabo balibonya kuti baakaka kasimpe: “Pele Ime, Eli tandizumizyi kuti ndicitile cibyaabi kuli Yahuwah mukuleka kupailila nduwe: pele Ime njookuyiisya cibotu anzila iiluleme.” (1 Samuele 12:23)\nAawa mpaayelede kuba mupailo wakupailila bamwi. Kupailila bamwi ncintu ciyandika! “Ijulu lyoonse lilangilizya nduwe ncocita, webo ooyinda kusyoma kasimpe kalaa bulemu bwakujulu. Bangele boonse balalindila kabalangila kuti bagwasyanye anduwe mumulimo wakufutula miya.”5\nMipailo yesu tayeelede kuba yakubuzyilila cabusyaacivwulemwangu pe, nokuba kubuzyila kuti tubaa zyintu zyitatweelede. Tweelede kulomba kutegwa tukonzye kwaabila bamwi. Mulazyo wabuumi bwa Kristu weelede kuba mulazyo wamaumi eesu. “Nkaambo kambabo,” Walo mbwaakaamba, mukwaamba basikwiiya Bakwe, “Ime ndalisalazya Lwangu, kutegwa abalo basalazyigwe.” (Johani 17:19) Kutonkomana mbweenya mbuli Kristu, kulyaaba, akuliimya ooko kweelede mumulawo wajwi lya [Yahuwah], ooko nkwaakali kulitondezya Kristu, kweelede kubonwa amwalo mubatwanga Bakwe. Mulimo wesu kunyika tuuli wakulikkomanisya; pele tweelede kulemekezya [Yahuwah] kwiinda mukubelekela antoomwe Anguwe kuti afutule babisyi. Tweelede kulomba zileleko kuzwa kuli [Yahuwah] kutegwa tukonzye kwaabila bamwi. Kutambula kukonzya buyo kuzumanana kuya kumbele kuti katwaabila bamwi eezyo nzyotutambula. 6 Tatukonzyi kuya kumbele kutambula zintu zyakujulu kakwiina kwaambila baabo bali mumbali lyesu.\nKujatana mumaanza aJulu mulufutuko lwa miya, bantu bokwa Yahuwah beelede kutobela mukonzyanyo wa Mufutuli akutonkomana kupailila bamwi. Nkaambo kamilazyo eeyo yeelede kutobelwa aJulu, mukusikila bantu munkondo ya kuzwangana kupati akataa bubotu abubi, ncintu ciyandika kupailila baabo bantu mbookaswaanganya kale. Ijulu lilangila kutucitila zyintu zinjaanji pele lilindila buyo ndiswe kuti tukumbile lugwasyo oolo. Mangwalo aamba kuti Yahuwah “ulakonzya kucita kwiinda ali zyeezyo nzyotumulomba naa nzyotuyeeyela.” (BaEfeso 3:20, KJV) Yahushua wakakulwaizya kuti, “Kolomba, nkabela uyootambula, alimwi kukkomana kwako kuyoozulila.” (Johani 16:24) Kuti kukumbila nicatali cintu ceelede kucitwa, Mangwalo naatakakulwaizya bantu boonse kuti balilombele akulombela bamwi.\nZiga zya Mupailo Uuzwidilila Wakupailila Bamwi\nMupailo uuzwidilila ujisi ziga zimwi ziyandika:\nKwiinduluka kulyaaba ebo oopaila lwako kuli Yahuwah.\nKwiita muzina lya Yahuwah.\nKupaila muzina lya Yahushua.\nKugama cintu cini ncopailila.\nKwiinduluka Kulyaaba Lwako Kuli Yahuwah\nKotaninga talika kupailila umwi, kolilekelela zinyonyoono zyako. Kolomya kubona kuti kunyina cisinkila akataa muya wako a Mufutuli eeco cikonzya kulesya cileleko eeco ncoyandaula kuti cikusikile. Ncobeni, ncintu ceelede lyoonse kulungumika mupailo Kujulu. Roger Morneau taakajisi ciindi cilamfu camupailo pe, eelyo naakali kuteelela Dennis kabwentela umwi wababelesi bakwe, pele Julu lyakamumvwa akumwiingula mupailo wakwe mukulaba kwaliso. Nokuba boobo, eelyo notuleta kaambo kunembo lyokwa Yahuwah, ncintu ciyandika kuti wiinduluke kulyaaba akulipa lwako kuli Yahuwah.\nKwiita zina Lyokwa Yahuwah\nMangwalo alainduluka kukulwaizya bantu boonse kuti “koita zina lya Yahuwah.” Mu Intembauzyo 105:1 tulaililwa kuti: “O amupe kulumbauzya kuli Yahuwah; amwiite zina Lyakwe.” Kwiita zina lyabulemu kumwi kopa kulumbauzya, ncintu ciyumya lusyomo mumoyo wabuntu kuti ujatilile cisyomyo cabulemu. Eeci ncibeela camupailo wakupailila bamwi ciyandika kapati. Mbuli mbotondezya bupati, nguzu abulemu bwa Yooyo Uutamani, luyando lwako, kulumba akumusyoma kuyooyungizya. Eeci, nceciyooyumya lusyomo lwako munguzu Zyokwa Yahuwah akuyandisya Kwakwe kuti akwiingule ncomukumbila webo. “ ‘ Izina lya Yahuwah ningazi yanguzu: baluleme balundukila muli njiyo akukwabililwa.” (Tusimpi 18:10)\nKupaila muzina Lyokwa Yahushua\nMwanaa Singuzuzyoonse wakatamba nduwe kuti ulete zyakulomba zyako kunembo lyacuuno cabulemu muzina Lyakwe. “Alimwi kufumbwa ncomuyookumbila muzina Lyangu, eeco Ime njoomucitila, kutegwa Taata akapegwe bulemu kwiinda mu Mwanaakwe. Kuti walomba cintu cili coonse muzina Lyangu, Ime njookucitila eeco” (Johani 14:13, 14, NKJV) Kubota cisyomyo caakuti uyoomvwugwa!\nKupaila muzina lyokwa Yahushua cilainda kwaamba buyo kujala mupailo, “muzina lya Yahushua, Akube boobo.” Caamba kupaila kweendelanya akuyanda Kwakwe alimwi akuyanda kwa Taata. Mbweenya mbuli Kristu mbwaakali kupaila mu Getisemani, mupailo waboonse weelede kuba, “ Kutali kuyanda kwangu, pele Kwako akucitwe.” (Langa Luuka 22:42.)\nMulweendo kuzwa Muŋanda Yamujulu kuya ku Getisemani ooko nkwaakaakwaabwa, Yahushua wakakulwaizya kuti: “Ndamusyomezya ncobeni, Ndimwaambila kuti nywebo, kufumbwa ncomuyookumbila Taata muzina Lyangu, Walo uyoomupa inywe. Kusikila cino ciindi, kunyina nimwakali kukumbila zyintu muzina Lyangu. Kumbila, nkabela uyootambula, kutegwa kukkomana kwako kukabe kuzwide ncobeni” (Johani 16:23, 24) Eeci tacili cisyomyo cakuti muntu ooyo ngopailila uyoosala ciluleme nokuba kuti zyintu ziyoozwidilila mbuli mboyanda . Yahuwah kunyina nasinikizya kuyanda kwamuntu pe. Kuti muntu walisalila kuzumanana kusulaika kasimpe, bweende butaluleme bulaa ntenda, nokuba cili coonse eeco ncopailila nguwe, Yahuwah ulamupa muntu ooyo lwaanguluko lwakulisalila. Nokuba boobo, kupailila muntu nokuba bweende bwazyintu ncecaangulula Yahuwah kuti abeleke munzila eezyo, Walo nzyanga takonzyi kucita kweendelanya amilazyo yankondo eeyo njalwana a Saatani.\nKugaminina Cintu Cini Ncopailila\nKuyoowa kuti mipailo tiikonzyi kwiingulwa, ncintu cisolweda bantu banjaanji kupaila mipailo iizeleemba ooku akooku. Balakumbila zyintu, pele kukumbila kwabo takugeme acintu cili coonse cakuti awalo Yahuwah naingula mipailo yabo, kwiina bwiinguzi bugaminina cintu bulibonya pe! Kukumbila Yahuwah kuti “Ndakomba komuleleka Mucizyi wangu Chang,” ncintu ciimpene akwaamba kuti: “Ndakomba komuyandawida ncinto Mucizyi wangu Chang kutegwa akonzye kubamba Nsabata.” Sikukazya Uubambulula wamusela wakkumi afuka Charles Spurgeon, aciindi cimwi wakaambide kuti: “Kuli musyobo wakupaila ooyo uutajisi nkuugama. Uli mbuli nkamu yalumamba iidubaula ntobolo zyabo kutondeka kuli koonse. Tee inga bajaya muntu umwi, pele bunji bwabasinkondonyina inga bainzyigwa ambali.”7\nUtayoowi kupaila kugaminina cintu eeco ncoyanda.\nKuti kopailila mweenzinyoko kuti aponyegwe abe kabotu, kolomba Muuya wa Buumi ooyo wakabusya Yahushua kuzwa kubafu kuti upegwe kumuntu ooyo kuti ajokele kubaa buumi buli kabotu.\nKuti kolya mukaanda kakulida, kobuzya kuti naa kuli cakulya cili coonse cinga cakucisya, kuti Yahuwah, mbwali nguupa zyakulya zyoonse, azyilesye zyoonse eezyo zinga zyakucisya kuti zyiinde mulinduwe kakwiina kukupa bulwazi kuti uciswe.\nKuti mwaalumi ulikalalide nokuba kunyema, komupailila kuti bangele basetekene batuminwe kuzyootonkela kulaale makamu aamadaimona aamusinze aayo aamufundilizya, akumukobelela walo alukwakwa lwa Kujulu lwaluumuno amumuni.\nKuti Muyandwa kasulaika mumuni akasimpe , kolomba Muya Uusalala kuti utuminwe kuzyoomumunikila mizeezo yakwe, akumugwasya kumvwisisya kasimpe kuti kamunjile mumoyo alimwi akateelele.\nKuti moyo wako walimvwa kuyuma, kolomba Mulengi kuti akulengulule moyo wako, akuleta kuyanda kwako kuti kweendelane a kuyanda Kwakwe.\nUtayoowi kugaminina kwaamba cintu kapati eelyo nopaila. Kunyina ntenda iili mukugaminina kubuzya zyintu, mumupailo uli woonse, webo kolulamika luyando lwako kuluyando lwabulemu bwakujulu, kumwi kolomba muzyintu zyoonse kuti kuyanda Kwakwe kucitwe. Utanikulombi zyintu zyitakweelede, nokuba zyeezyo Walo muluyando Lwakwe nzyabwene kuti tazyikwe mulimo kuli nduwe.\nKolikankaizya muluzyalo lwa Yahushua\nEelyo nopailila muntu umwi nokuba kupailila bweende bwazyintu, kolikankaizya mubulowa bwa Yahushua kuti bukuvwumbilile webo (mboli ndonduwe oopailila muntu ooyo) amuntu ooyo ngopailila kuti avwumbwe awalo. Kojula Bbaibbele lyako kuli Mateyo 27 alimwi kopaila kampango aaka kuti nkakaambo Ijulu ncolyeelede kucita maleele aanguzu kucitila nduwe. Nkaambo biyo kabulowa mbwaakatilwa aKalivali Yahushua, ncencico bana basankwa abasimbi bokwa Adamu ncobacitambula luzyalo lwabulemu. Kolikankaizya mubulowa mbwaakatila Mufutuli kuti ulekelelwe zinyonyoono zyako azinyonyoono zyamuntu ooyo ngopailila. Kuti bweende bwazyintu kabujatikizya bantu bamwi, mbuli basilisi, basyaabupampu bamilawo, bama pasita, babelesi, abamwi, kobapailila abalo mbweenya buyo.\nNcintu ciyandika kapati kulikankaizya muluzyalo lwa bulowa bwa Yahushua eelyo nonjila mumupailo wakupailila bamwi. Cinyonyoono caandaanya muntu kuzwa kukasensa ooko kuzyila nguzu aluumuno. Aboobo, ncintu ciyandika kulomba kulekelelwa zinyonyoono zyabo kutegwa nzila isalazyigwe yakutambulila zileleko. Yahushua Lwakwe wakabapailila aabo bakali kugagaila Nguwe aciciingano. (Langa Luka 23:34.) Stephen, awalo, wakapaila kuti aabo bakali kumujaya balekelelwe. (Langa Milimo 7:59-60.)\nAllison Ryder8 ooyo wakali kubeleka kucintoolo cuuzya mabbusu ciitwa kuti Payless Shoe Source, wakali kuyandaula mabbusu aasamwa ciindi cakulunduka. Mpoonya, maanu aakwe akacengulukila kumukaintu ooyo wakanjila mucintoolo kagwitide akweenda kutaaluka ntaamu zilamfu, ciindi coonse katapatila mwanaakwe musimbi: “Sunu ulabona ulasama ncobeni kufumbwa ncetikuulile! Nsyekombi naa ninzi ncoyanda pe. Ime ndime ndikusunga. Mali ngaangu alimwi webo uyookwaasama kuya kucikolo !”\nAllison wakamuzwa moyo kumvwa kukalala kwamusyobo ooyo, wakasokomoka akutaaluka kuzwa mpaakabede aawo kuti alange cakali kutola busena. Kana kasimbi kakaliimvwi, kakafuunyikide makkuko, abusyu kakulibonya kukatazyigwa mumoyo, eelyo kubwenta nikwakacili kuya kumbele: “Boola kuno webo! Ulakonzya kusama yaaya! Naa aalya! Aalya inga akweelela kabotu.”\n“Aalya mabbusu aabucembele,” kana kasimbi kakaŋuŋuna.\n“Nsyekombeleli pe naa toyandi yebo! Ime ndime nditiikuulile mabbusu. Mali ngookwaangu alimwi ndakuulila kufumbwa eeco webo Ime nceyanda kuti usame, alimwi webo ulacisama ncobeni!” Kaamanide kwaambwa majwi aayo, banyina bakataaluka kuyaa bweenda kulaale a Allison, kabacikalede akubwentela mwana nkaambo ka “kusala kwabufubafuba” kwakwe .\nCakamucisa mumoyo kubona kukalala kutakwe maanu boobu, alimwi katayandide kuti mwana ooyo aye kumbele kubaa bweemya, Allison wakasobaila kupiluka mpaakabede kutaanguna. Mizeezo yakwe yakalungumana kujulu mumipailo. Kaibaluka caatola busena, wakapaila kuti:\nKutaanguna Ime ndakalomba Simalelo kuti andilekelele zinyonyoono zyangu kutegwa mupailo wangu umvwugwe. Mpoonya Ime ndakapaila kuti alekelele mukaintu uulya amwana musimbi zinyonyoono zyabo. Ime ndakamulomba kuti atumine bangele bakutanda madaimona aayo aakali kutundulula mukaintu uulya akumukkazyika camba, akumupa muya waluumuno.\nKataninga akwaamba kuti, “ Ndakomba, O Simalelo ndakomba konjila akati kuti ugwasye bweende bwazyintu cino ciindi!” boonse bakaluumwine kuti zi! Cakatobela ncaakamvwa lyakali jwi lyabanyina mwana. Mujwi lyaluumuno, bakati, “Ndilekelele. Ndilekelele Ime ndalinyemede kapati boobo. Tacili cintu cibotu kuti ndikusinikizye kusama mabbusu nkaambo buyo kakuti Ime ndaayanda. Konditondezya ncoyanda kusama”\nMpoonya cintu caankamika cakatobela kucitika mpeenya aawo! Nokuba kuti cakacitika myaka iili kkumi yakainda, Ime nsyenaciluba eeco pe.. Ime ndilizyi kuti kuli nguzu mukupaila!\nYahuwah kunyina nasinikizya muntu naba ni pe. Kuti muntu wakaka kukwelelwa ku Muya Uusalala, ulakonzya kuzumanana munzila zyakwe. Nokuba boobo, mukwiingula mupailo walusyomo, Yahuwah ulakonzya kutanda madaimona aayo aapa kuti muntu akalale.\nBantu banjaanji balizyibide majwi ookwa Yahushua mumulumbe Wakwe atalaa mulundu, aayo aayinduluka kwaambwa atala aawa, aayo Walo ngaakaamba kuti: “Kolomba, alimwi nkabela uyoopegwa; koyandaula, nkabela uyoojana; konkomona, nkabela ciyoojulilwa kuli nduwe.” (Mateyo 7:7) Bantu banjaanji ncobataibaluki ncakuti, nokuba boobo, ncakuti aaya mabala akalembedwe mumulaka waci Alamu kutaanguna alimwi kuti asandulwa bwini aamba kuti “Koyandaula,alimwi kozumanana kuyandaula, nkabela uyoocijana eeco ncoyandaula. Konkomona, alimwi kozumanana kukonkomona, mpoonya mulyango uyoojulilwa kuli nduwe.”\nEelyo nopailila muntu umwi, webo utalika kulwana nkondo amakamu ookwa Saatani. Paulu wakalomya kutucenjezya kuti: “nkaambo tuluujisi kulwana nkondo yakutingaana, kutali abantu bajisi mubili wanyama abulowa pe, pele amfwulumende, abeendelezi, abaleli bamusinze wanyika yamudima eeyi, alimwi amyuuya iisofweede iili mumasena aakujulu. (BaEfeso 6:12, KJV) Mutatyompwi kuti, kwaciindi cikubwene, kuti zyintu zyaindila kunyongana. Tulwana bangele basofweede mubbuwa lyankondo kakwiina kutingaanisya canguzu.\nAaya ngaakali makanaa bweende bwazyintu aakacitikila Ba Harvey abakaintu babo. Mwanaabo musankwa, Henry, wakali kulisofwaazya amisamu iikola, nkabela eeco cakamupa kuti naakali buyo amyaka makumi obile yakuzyalwa, bongo bwamutwe wakwe bunyongane. Lino taakacili kukonzya kulilanga mwini, ooyu mwaalumi wakalaa myaka makumi otatwe ayibili, wakali kukkala abazyali bakwe ooko nkwaakali kukkala abuzuba kaumwine kuti zi, katobelanya kufweba misanga. Zimwi ziindi wakali kulyuumputa kusikila walicisa kapati. Eelyo naakali kwaambilwa kuti atanoolicisi, wakali kukalala citaambiki. Masusu aakwe akali kusika munsaa cibuno kulampa alimwi wakali kukaka kulekela umwi kuti amugele masusu. Mubandi wakwe wakali kumvwikaanga nkulabalika akwiide kubwa zintu zitakwe maanu.\nBamuka Harvey, kumwi kabalilila mucamba wamoyo nkaambo ka mwanaabo, bakabwene aanga eeco ciimo mbwaakabede mwana ooyu lino, cakanyina bulangizi bubotu pe. Bumwi buzuba, kabalungulula makatazyo aayo ngubaali kutingaana Henry abalumi babo, umwi ngubaazyibene limwi wakabapa muzeezo wakuti ndiza kuti bamupailila mwanaabo, inga Taata wakujulu wamubweedezyela ciimo camaanu aakwe mbwaakabede kutaanguna kuti alemekezye Yahuwah akuyumya lusyomo lwabamwi.\nKunyina cakalibonya kuti catalika kuba kabotu, pele bakazumanana kupaila. Mukuya kwaciindi, kakwiindide myezi iikubwene, Bamuka Harvey bakakkomana kubona kuti Henry wakali kuyaa kuba kabotu. Mibandi yakwe yakatalika kululama akuba yamaanu, alimwi, ciindi citaanzi mumyaka minjaanji, wakaambila banyina kuti bamugele masusu! Mumyezi misyoonto yakatobela, Henry wakaambila banyina kuti wakasala kucileka kufweba. Bamuka Harvey tiibakasyoma ncobeni. Nkaambo kakuti wakali muntu uufweba loko kwamyaka minjaanji, aboobo balo tiibakali kuyeeya kuti Henry inga wakonzya ncobeni kuleka kufweba. Pele bakakkomana, nkaambo wakalekela lyo kufweba kuzwa waawo!\nBamuka Harvey bakakkomanina kupa Yahuwah bulumbu bwamaleele aaya aakacitika mubuumi bwa Henry. Kakuyanda kwiinda mwaka omwe, bakaambila mweenzinyina ngubaali kupaila limwi kuti lusyomo lwabo munguzu zyokwa Yahuwah zyakubambulula Henry lwakatalika kulezya. Nokuba kuti kwakacitikide kale zyintu zibotu zinjaanji, pele mizeezo yokwa Henry yakacili gwalangene kapati. Mweezyinyina wakabakulwaizya kuti baye kumbele kupaila, akubaibalusya kampango ka Jakobo 1:6, 7 “ Abuzye calusyomo, katadonaiki pe, nkaambo ooyo uudonaika uli mbuli mayuwe aalwizi aatonkelwa ooku akooku amuwo. Nkaambo ooyo muntu atayeeyi kuti inga watambula cintu nociba cili buti kuzwa kuli Yahuwah.”\nBumwi buzuba kumangolezya, mvwiki yomwe akwiinda yomwe akati kayiindide, Bamuka Henry bakaita mweenzinyina. Bakali kulilauka cakuti bakaalilwa kwaambaula kabotu. Henry waakalala cabujayi akuwaalila zyintu zyamuŋanda anze kwiinda mumpulungwido akukonga bazyali bakwe. Ba Harvey bakaita bamasilikani kuti bazyoomujate, mpoonya Henry wakatolwa kucibbadela kusilikilwa bantu basondokede. “Ime nsyeyandide akaniini kwaamba cintu eeci, pele Bamuka Harvey bakalila, “ ndasweekelwa lusyomo loonse lwanguzu zyamipailo. Nsyecikamukatazyi alimwi Yahuwah azyintu nzyeyanda pe.”\n“Nee, utaleki ono mwanookwesu!” mweenzinyina wakabakombelezya. “Ime ndaindizya kupaila canguzu kwiinda kale lino. Saatani usola buyo kukutyompya webo. Walo usoleka kunjila nduwe akukulesya kupaila. Kolanga cintu eeci kuti nkukulwaizyigwa kuti wiindizye kuya kumbele kupaila canguzu kwiinda lyoonse nkaambo Saatani mbwalwana oobu eelyo nabwene kuti lumamba lwamumuni lwatalika kuzwidilila mukulwana nguwe!”\nMazuba masyoonto buyo aakainda, Henry wakasinsimuka kalimvwide kabotu mucibbadela. Bakamupima akujana kuti wakalizwide maanu aakkwene kabotu. Nibakamusunga kwamazuba masyoonto buyo, kabacimulanga akumubambilila basilisi, bakaambila Ba Harvey aBamuka Harvey kuti inga baboola kuzyoomucinga mwanaabo ooyo wakasanduka. Walo wakalaa mizeezo iisongwaalide amubili uuzwide buumi bubotu.\n“Kunyina ntenda yakuti Yahuwah inga wauntuluzyila mipailo yabantu Bakwe. Ntenda yini iiliko ndisunko lyakutyompokelwa, akuleka kuzumanana kupaila.”9 Aaka nkikaali kaambo eelyo bana ba Isilayeli nibaalwana aba Amalekiti.\n“Mpoonya Mozesi wakati kuli Joshua, Kosala banalumi bamwi, kuti baunke kuyoolwana Amaleki: cifumo Ime njooimikila amulundu amusako wa Elohimu mujanza lyangu.” (Kulonga 17:9) Eelyo Joshua naakali kusolweda lumamba kululama kugama sinkondonyina, Mozesi wakaliimvwi munsimunsi atalaa mulundu kaimikide maanza aakwe mumupailo. Nokuba boobo, kunyina muntu naba omwe uukonzya kwiimikizya maanza aakwe kwamawoola manjaanji. Eelyo Mozesi naakakatala kwiimikizya maboko aakwe akwaawusyila ansi, kwakacitika kuti bana ba Isilayeli bakaumwa mubbuwa lyankondo: “Mpoonya cakacitika kuti, eelyo Mozesi naakaimikizya maboko aakwe, Isilayeli wakazunda: alimwi naakabikka janza lyakwe ansi, Amaleki wakazwidilila.” (Kulonga 17:11)\nAaron a Hur, aabo bakasindikide Mozesi atalaa mulundu, bakafwamba kuzyoogwasya Mozesi abana ba Isilayeli.\nPele maboko ookwa Mozesi aakakatala; nkabela bakabweza bbwe, akulibikka munsi lyakwe, mpoonya wakakkala aawo; nkabela Aloni a Hur bakaimikizya maboko aakwe, umwi kubbazu eeli, aumwi kubbazu limwi; mpoonya maboko aakwe akaliimikizyidwe ciindi coonse kusikila kumabbililo aazuba.\nNkabela Joshua wakabaumputa Amaleki abantu bakwe acceba. (Kulonga 17:12, 13)\nEeci nciiyo cipati ceelede kwiibalukwa. Utaleki kuzumanana mumupailo. Webo tozyi nakutamikizya Saatani kusyule lyako, mbweenya mbuli mbwaakali kutamikizya Joobo. Zimwi ziindi mipailo yiingulwa buyo kwainda myezi nokuba myaka minjaanji. Yahuwah uyanda nduwe kuti ujatisye muzisyomyo Zyakwe alimwi utalekezyi pe. Lekela mupailo wa Jakobo kuti ube mupailo wako ayebo: “Ime nsyekwe kukulekezya pe kuti undisiye Ime pele buyo kuti Webo usaangune undileleke Ime!” (Langa Matalikilo 32:24-28.)\nBa Josephine Cunnington Edwards aabo bakatusiya, basimilimo alimwi balembi baluulwa, bakali kupaila kwamyaka minjaanji kuti asanduke mweeninyina, Bill. Bazyali babo bakanjila muzyuumbwe kabapailila kuti mwanaabo musankwa asanduke, pele kunyina pe nibaamubona kubomba moyo.\nBumwi buzuba, Bill naakakkede kabala pepa lyamilumbe, Maliya wakamvwa cintu ceenzu. Wakavwaka kuya muŋanda oomo, mwaakabona misyozi kiikulumbuka kumeso aamulumi wakwe.\n“Bill! Ninzi calubila kayi? Ninzi cacitika?” Maliya wakafwamba kubuzyilila.\n“Ma! Maliya! Ime ndazwaa kumubona linolino [simalelo Yahushua]. Wanjila muno muŋanda mumulyango uulya! Ma! Maliya, kuti nicali kukonzyeka buyo kuti ndamubona Walo! Ciwa cabusyu Bwakwe calizwide luyando cakuti. Kunyina amajwi aakuti ndipandulule cintu eeco!\n“Mpoonya Walo wabandika kuli ndime! Walo wandaambila kuti, ‘Bill, bazyali bako bakanjila muzyuumbwe zyabo kabapailila nduwe pele kabauside kuti tabakakuboni Mubulelo bwakujulu. Ime njanda kuti ndikabagambye mafumofumo aa Kubuka Kuzwa Kubafu. Hena ulandipa moyo wako Ime? Atubalindile antoomwe.’\n“Ma, Okalungu kaamoyo kangu! Kuti noomubona kubusyu Bwakwe, webo inga tociyandi pe alimwi kucita cili coonse eeco cinga camutyompya Walo. Kuli luyando lupati lulibonya mubusyu Bwakwe! Ime njanda kumupa moyo wangu Walo kutegwa ndilibambile ku Kuboola Kwakwe.”\nMwaapositolo Paulu wakalizyi ntenda yakufwamba kulekezya kupaila. Walo wakakulwaizya kuti: Mutaleki kubaa camba akulangila, nkaambo eeco ncecilaa bulumbu bupati” (BaHebulayo 10:35, 36)\n[Yahuwah] waamba kuti, “Kondiita Ime mubuzuba bwamapenzi aako.” Intembauzyo 50:15.Walo ulatutamba kuti tumuletele kulibilika kwesu anzyotubulide, akubula lugwasyo lwabulemu kwesu. Walo utukulwaizya kuti tufwambe kupaila. Mpeenya aawo makatazyo naatalika kulibonya mumaumi eesu, swebo tweelede kupa mipailo iisinizyide, akukumbila Nguwe cakutonkomana. Kwiinda mumipailo yesu iizumanana kusikila Nguwe ooko nkwabede, swebo tumutondezya mbotubikkide lusyomo lwesu muli [Elohimu]. Mbuli mbotuyandisya zyintu nzyotubulide, eezyo zyitupa kuti tupaile cakusinizya, Taata wesu uuli Kujulu kulamweetezya kulombesya kwesu mumoyo Wakwe.10\nKupaila Mulimo Ncobeni alimwi Nciindi Cibotu\nKupailila bamwi, mulimo alimwi nciindi cibotu cakweendelana a Yahushua mulufutuko lwamiya yabantu kwiinda mukupailila mbabo. Mangwalo azwide zisyomyo eezyo webo nzyonga walikankaizya mucibaka cabamwi, mbuli cisyomyo cakuti: “Kuti Muuya wakwe ooyo wakabusya Yahushua kuzwa kubafu kuukkede muli nduwe, Ooyo wakabusya Kristu kuzwa kubafu uyooyumya mubili wako uukonzya kufwa kwiinda mu Muuya Wakwe uukkede muli nduwe.” (BaLoma 8:11) Eelyo nopailila muntu umwi, kolomba kuti muntu ooyo ngopailila ajokezyegwe muciimo Adamu mbwaakabede kataninga kucita cinyonyoono. Kulengulula mizeezo amoyo wamuntu ngamakanze eeni aamaninide aanzila yalufutuko.\nUtatyompwi eelyo muyandwa wako nalibonya kuti uyumya moyo kukasimpe. Yahushua wakayiisya basikwiiya bakwe kuti, “bantu lyoonse beelede kuzumanana kupaila alimwi kuti bataleki.” (Luka 18:1)\nKunyina pe uutandilwa kulaale ooyo uuboola kuli Nguwe amoyo uulitola ansi. Kunyina mupailo uusinizyide uuyabaila kusweeka pe. Akataa ziinduluko zyanyimbo zyabangele bakujulu, [Yahuwah] ulamvwa kulilauka kwamuntu naba ni uubulide nguzu. Swebo notulungulula zyintu nzyotuyandisya mumyoyo kuzyuli kwesu, eelyo notupetekezya mupailo kumwi katweenda munzila, majwi eesu woonse alasika ku Mwami Sikabumba wamulengalenga wakujulu. Majwi eesu inga kaatamvwiki kumatwi aabuntu, pele taawidi ansi akulobelela pe, nokuba kusweeka mumakwebo aacitika mumbali lyesu pe. Kunyina cikonzya kuzimaanya kuyandisya kwamuya wamuntu. Kulaimpuka ataala congo camumigwagwa, atalaa kupyopyongana kwamakamu aabantu, akuyoosikila munkuta zyakujulu. Ngu [Yahuwah] ooyo ngotubandikila, aboobo mipailo yesu ilamvwugwa.11\nIjulu lileendelana abaabo baujisi mulimo wakuyandawida bamwi lufutuko. “Bana bokwa [Yahuwah] tabasiigwi kabali balikke, kabatakwe kukwabililwa pe. Mupailo nguuputausya janza lyokwa Singuzuzyoonse.”12 Mupailo walusyomo, kutali majwi manjaanji, uusyoma muli Yahuwah, uugaminina akugama kwaamba cintu cibulide, alimwi uulikankaizya mubulowa bwa Yahushua, uyootambula bwiinguzi.\n[Taata] ulabeleka munzila ziindene kuti akuyumye lusyomyo mumoyo wako. Kunyina Walo ciinda kumukkomanisya kwiinda kukulemununa mukuli wako, akuti waboola yebo kuli Nguwe kuzyoojana mumuni anguzu, alimwi Walo wakasyomya kuti yebo uyoojana kulyookezya kwamoyo wako. Kuti webo kolaa moyo uuyandisya ajwi lya kupaila, Walo uyookumvwa, alimwi janza Lyakwe liyootambikilwa kuli nduwe kuti likuvwune webo. Nkwali [Eli] uuswiilizya mipailo, alimwi kuti zyintu zyoonse zyaalilwa kukugwasya webo, Walo nceciyubilo cako, Walo ngolugwasyo luliko lyoonse muciindi camapenzi . . . . 13\nKoswaangana akukamantana aJulu buno buzuba. Koleta nzyoyanda, abayandwa bako, kunembo lya Singuzuzyoonse, Ooyo wiingula mipailo yoonse. Ijulu lyoonse lilindila kugwasya baabo bayookona lufutuko kwiinda mukugwasyilizya kufutula miya yabantunyina.\nKutontomana Kuyeeya a Mupailo\nKwiingulwa kwa Mupailo\n1 Cakalembululwa kuzwa mubbuku lya The Incredible Power of Prayer by Roger J. Morneau.\n3 E. G. White, The Great Controversy, p. 525.\n4 E. G. White, Gospel Workers, p. 470.\n5 E. G. White, Selected Messages, Vol. 2, p. 136.\n6 E. G. White, Christ’s Object Lessons, p. 142.\n7 C. H. Spurgeon, Sermons,p. 21.\n8 Eeli zina lyakacincigwa kutegwa muntu atazyibwi waambwa aawo.\n9 E. G. White, Christ’s Object Lessons, p. 175.\n13 E. G. White, This Day With God, p. 184.


Amwiiye Lusyomo lwa Musa | Yakwiiya\nNgazi Yamulindizi—Yakwiiya | April 2014\nAMUBALE MU Afrikaans Albanian American Sign Language Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese (Traditional) Chinese Mandarin (Simplified) Chitonga Chitumbuka Cibemba Colombian Sign Language Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Japanese Sign Language Kannada Kazakh Kikaonde Kikuyu Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexican Sign Language Moore Ndebele Ndonga Nepali Ngabere Norwegian Nyaneka Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nAmwiiye Lusyomo lwa Musa\n“Akaambo kalusyomo, Musa naakakomena wakakaka kwiitwa kuti mwana wamwana musimbi wa Falawo.”—HEB. 11:24.\nINO CIKOZYANYO CA MUSA CITUYIISYA NZI KUJATIKIZYA . . .\nlwiindano luliko akati kalubono lwakumubili alubono lwakumuuya?\nJehova mbwayatugwasya kutegwa tuzuzikizye milimo yesu yakumuuya?\nkaambo ncotuyandika kugamika meso eesu kubulumbu?\n1, 2. (a) Naakali amyaka yakuzyalwa iili 40, ncinzi Musa ncaakasala kucita? (Amubone cifwanikiso icili kumatalikilo aacibalo.) (b) Nkaambo nzi Musa ncaakasala kupenzyegwa antoomwe abantu ba Leza?\nMUSA wakalizyi ncaakali kukonzya kujana mu Egepita. Wakabona maanda aabantu bakavwubide kapati. Wakali kuzulilwa mumukwasyi wamwami. “Wakayiisyigwa busongo boonse bwabana Egepita” ibwakali kubikkilizya azyakuzekaula, lwiiyo lwanyenyeezi azintu zimwi zyakujulu, namba, alimwi alwiiyo lumbi lwasayaansi. (Mil. 7:22) Akati kazintu nzyaakali kukonzya kujana kwakali buvwubi, bweendelezi, alimwi acoolwe calo muntu buyo muna Egepita ncaakali kukonzya buyo kuyeeyela.\n2 Nokuba boobo, naakakkwanya myaka yakuzyalwa iili 40, Musa wakasala cintu cimwi calo ambweni cakatyompya mukwasyi wamwami wamu Egepita iwakali kumulela. Wakasala kupona buumi bwaansi kapati antoomwe abazike bwalo imuntu buyo muna Egepita mbwaatakali kupona. Ino nkaambo nzi? Musa wakalijisi lusyomo. (Amubale Bahebulayo 11:24-26.) Akaambo kalusyomo, Musa wakali kubona zintu munyika iyakamuzingulukide iziinda ali zyeezyo nzyaakali kukonzya kubona meso aakwe. Mbwaanga Musa wakali muntu iwakali kusololelwa amuuya, wakalijisi lusyomo muli “Ooyo uutalibonyi,” Jehova, alimwi amukuzuzikizyigwa kwazisyomezyo zya Leza.—Heb. 11:27.\n3. Mibuzyo nzi yotatwe iitiingulwe mucibalo eeci?\n3 Andiswe tweelede kubona zintu iziinda ali zyeezyo nzyaakonzya kubona meso eesu. Tweelede kuba bantu “ibajisi lusyomo oolo.” (Heb. 10:38, 39) Kutegwa tubone mbotukonzya kuyumya lusyomo lwesu, atulange-lange zilembedwe kujatikizya Musa mulugwalo lwa Bahebulayo 11:24-26. Notucita oobo, atujane bwiinguzi kumibuzyo eeyi: Mbuti lusyomo mbolwakamukulwaizya Musa kukazya zisusi zyanyama? Ciindi naakali kusampaulwa, ino lusyomo lwakamugwasya buti kulumba akaambo kacoolwe camilimo njaakapegwa? Alimwi nkaambo nzi Musa ‘ncaakagamikide meso aakwe kubulangizi bwakupegwa bulumbu’?\nWAKAZIKAZYA ZISUSI ZYANYAMA\n4. Ncinzi Musa ncaakazyi kujatikizya “kulikkomanisya acibi”?\n4 Akaambo kalusyomo, Musa wakazyiba kuti “kulikkomanisya acibi” nkwakaindi buyo kasyoonto. Bamwi bakali kukonzya kwaamba kuti, nokuba kuti cisi ca Egepita cakazwide mituni alimwi akukomba mizimo, ncecisi cakali kweendelezya nyika yoonse ciindi bantu ba Jehova nobakali kupenga kabali bazike. Nokuba boobo, Musa wakalizyi kuti Leza ulakonzya kuzicinca zintu. Nokuba kuti bamwi ibakali kulikkomanisya zyakali kubeendela kabotu zintu mubuumi, Musa wakalijisi lusyomo lwakuti basizibi bayakunyonyoonwa. Eeci cakapa kuti ataongelezyegwi ‘kulikkomanisya acibi kwakaindi kaniini buyo.’\n5. Ncinzi cikonzya kutugwasya kukazya ‘kulikkomanisya acibi kwakaindi kaniini buyo’?\n5 Mbuti mbomukonzya kukukazya ‘kulikkomanisya acibi kwakaindi kaniini buyo’? Mutalubi kuti kulikondelezya acibi nkwakaindi buyo kaniini. Kwiinda mulusyomo, amubone kuti “inyika iyaabumana antoomwe azisusi zyayo.” (1 Jo. 2:15-17) Amuzinzibale kuyeeya kujatikizya ciyakubacitikila kumbele basizibi bateempwi. Bali “mumasena aatezemuka . . . ziyoosyo zilabamaninina.” (Int. 73:18, 19) Ciindi nomwasunkwa kucita cibi, amulibuzye kuti, ‘Ino ndiyanda kuyakuba abuumi buli buti kumbele?’\n6. (a) Nkaambo nzi Musa ncaakakaka “kwiitwa kuti mwana wamwana musimbi wa Falawo”? (b) Nkaambo nzi ncomuyeeya kuti Musa wakasala kabotu?\n6 Lusyomo lwa Musa lwakamugwasya kusala mulimo. “Akaambo kalusyomo, Musa naakakomena wakakaka kwiitwa kuti mwana wamwana musimbi wa Falawo.” (Heb. 11:24) Musa tanaakayeeya kuti ulakonzya kubelekela Leza kumwi kabeleka munkuta yamwami alimwi akubelesya lubono lwakwe alimwi acoolwe ncaakajisi kugwasya banabokwabo bana Israyeli. Muciindi caboobo, Musa wakalikanzide kuyanda Jehova amoyo wakwe woonse, muuya wakwe woonse, alimwi anguzu zyakwe zyoonse. (Dt. 6:5) Kusala kwakwe kwakamugwasya kuti atatyompwi. Lubono lunji lwabana Egepita ndwaakakaka lwakazikunyonyoonwa abana Israyeli kakutanainda ciindi cilamfwu. (Kul. 12:35, 36) Farao wakafwiinsigwa alimwi wakajaigwa. (Int. 136:15) Mukwiimpana, Musa wakafwutuka alimwi Leza wakamubelesya kusololela bana Israyeli kulufwutuko. Buumi bwakwe bwakali aampindu ncobeni.\n7. (a) Kweelana alugwalo lwa Matayo 6:19-21, nkaambo nzi ncotweelede kulanga zintu izicili kumbele kutali izili afwaafwi? (b) Amwaambe cakuluula icitondezya kwiindana kuliko akati kalubono lwamunyika alimwi alubono lwakumuuya.\n7 Ikuti naa muli mubelesi wa Jehova mukubusi, mbuti lusyomo mbolukonzya kumugwasya kusala mulimo? Inga caba cabusongo kuti mwalibambilida limwi zyakumbele. Pele sena lusyomo muzisyomezyo zya Leza luyakumupa kulibambila buumi bwakaindi kaniini naa buumi butamani bwakumbele? (Amubale Matayo 6:19-21.) Ooyu ngomubuzyo ngobakali kulibuzya ba Sophie, balo ibakacizyi kapati kuzyana. Bakapegwa coolwe cakwiiya kuzyana alimwi bakali kulombozya kupegwa zyuuno zyaatala mumakkampani aazyakuzyana mucisi coonse ca United States. Bakaamba kuti: “Cakali kukkomanisya kuyandwa kapati. Alimwi buya, ndakali kulimvwa kuti ndilabainda beenzuma. Pele tiindakakkomene pe.” Mpoonya ba Sophie bakeebelela vidiyo yakuti Young People Ask—What Will I Do With My Life? Bakaamba kuti: “Ndakazyikuzyiba kuti nyika yakandigwasya kuzwidilila mubuumi bwangu alimwi akuyandwa abeenzuma muciindi cakukomba Jehova camoyo woonse. Ndakapaila kuzwa ansi aamoyo. Mpoonya ndakacileka mulimo wangu wakuzyana.” Ino balimvwa buti kujatikizya kusala kwabo? Bakaamba kuti: “Tandibulombozyi buumi bwangu bwakaindi. Mazuba aano, ndilikkomene cakumaninina. Ndicita mulimo wabupainiya abalumi bangu. Tatujisi mpuwo, alimwi tujisi buyo zintu zisyoonto zyakumubili. Pele tulijisi Jehova, ziiyo zya Bbaibbele, alimwi ambaakani zyakumuuya. Alimwi tanduuside akaambo kakusala kwangu.”\n8. Ndulayo nzi lwamu Bbaibbele lukonzya kugwasya mukubusi kusala mbwakonzya kububelesya buumi bwakwe?\n8 Jehova ulizyizyi kabotu nzyotuyandika. Musa wakaamba kuti: “Ino Jehova Leza wanu uyanda nzi kulindinywe? Sena takuli kuyoowa Jehova Leza wanu akweenda munzila zyakwe zyoonse akumuyanda akumubelekela Jehova Leza wanu amoyo wanu woonse abuumi bwanu boonse, alimwi akubamba milawo ya Jehova njendimulailila sunu, kuti zyintu zimweendele kabotu?” (Dt. 10:12, 13) Ciindi nomucili mukubusi, amusale mulimo uuyakumupa kuti kamumuyanda Jehova alimwi akumubelekela “amoyo wanu woonse abuumi bwanu boonse.” Mulakonzya kuba masimpe kuti nzila iili boobo iyakumugwasya kuti “zyintu zimweendele kabotu.”\nWAKALUMBA AKAAMBO KACOOLWE CAMILIMO NJAAKAPEGWA\n9. Amupandulule ncocakali kukonzya kumuyumina Musa kuubeleka mulimo ngwaakapegwa.\n9 Musa “wakabona kuti kusampaulwa akaambo kakuba Munanike lwakali lubono luyandika kapati kwiinda lubono loonse lwamu Egepita.” (Heb. 11:26) Musa wakatumwa kali “Kristo” naa “Munanike” nkaambo awalo wakasalwa aa Jehova kuti asololele bana Israyeli kuzwa mu Egepita. Musa wakalizyi kuti kucita mulimo ooyu tiicakali kuyakuba cuuba-uba alimwi cakali kuya kupa kuti ‘asampaulwe.’ Cakufwubaazya, muna Israyeli umwi wakaamba kuti: “Ma! Ngwani wakubika kuti ube silutwe wesu na mubetesi wesu?” (Kul. 2:13, 14) Kumane Musa wakabuzya Jehova kuti: “Ulandimvwa buti Farao?” (Kul. 6:12) Kutegwa alibambile alimwi akulwana kusampuka, Musa wakaambila Jehova zintu nzyaakali kuyoowa alimwi akulibilika. Mbuti Jehova mbwaakamugwasya Musa kuzuzikizya mulimo iwakali kukatazya?\n10. Mbuti Jehova mbwaakamugwasya Musa kucita mulimo ngwaakapedwe?\n10 Cakusaanguna, Jehova wakasyomezya Musa kuti: “Ncobeni ndaba ayebo.” (Kul. 3:12) Cabili, Jehova wakagwasya Musa kuba alusyomo kwiinda mukumwaambila ncolyaamba zina lyakwe kuti: “Ndiyooba Kufwumbwa Mbondasala Kuba.” * (Kul. 3:14. NW) Catatu, wakamupa nguzu zyakucita maleele zyalo zyakatondezya kuti Musa wakatumidwe a Leza. (Kul. 4:2-5) Cane, Jehova wakapa Musa sikumugwasyilizya alimwi mwaambilizi, Aaroni, kutegwa amugwasye kucita mulimo wakwe. (Kul. 4:14-16) Kuzikusika kumamanino aabuumi bwakwe, Musa wakasyoma kuti Leza ulabagwasya babelesi bakwe kuzuzikizya mulimo ngwaabapa cakuti cakusinizya wakaambila Joshua iwakali kuya kumulida busena kuti “Jehova nguumusololela alimwi uyoozumanana kuba andinywe. Takamusiyi nokuba kumulekelezya pe. Mutayoowi nokuba kukankama.”—Dt. 31:8.\n11. Nkaambo nzi Musa ncaakaukkomanina kapati mulimo ngwaakapedwe?\n11 Kwiinda mukugwasyigwa a Jehova, Musa wakaukkomanina kapati mulimo wakwe iwakali kuyoosya, akuubona kuba ‘mupati kwiinda lubono loonse lwamu Egepita.’ Kayi kubelekela Farao kwakanyina mpindu tweezyanisya akubelekela Leza Singuzuzyoonse. Mbulumbu nzi mbwaakali kuyakujana mukuba mwana aamwami tweezyanisya kukuba “Kristo,” naa munanike wa Jehova? Musa wakapegwa bulumbu akaambo kamuuya wakwe wakulumba. Wakali kukkomana kuba mulongwe wa Jehova, walo iwakamugwasya kucita “milimo mipati yoonse iigambya” ciindi naakali kusololela bana Israyeli kuya mu Nyika Yakasyomezyegwa.—Dt. 34:10-12.\n12. Nzyoolwe nzi zizwa kuli Jehova nzyotweelede kulumba?\n12 Andiswe tulijisi mulimo. Kwiinda mu Mwanaakwe, Jehova watupa mulimo mbubwenya mbwaakacita kumwaapostolo Paulo abamwi. (Amubale 1 Timoteyo 1:12-14.) Toonse tulijisi coolwe cakwaambilizya makani mabotu. (Mt. 24:14; 28:19, 20) Bamwi babeleka mulimo waciindi coonse. Bakwesu basimide babbapatizyidwe balabeleka mumbungano kabali bakutausi alimwi abaalu. Nokuba boobo, banamukwasyi batali Bakamboni alimwi abamwi balakonzya kudooneka mpindu iiliko kuzyoolwe eezyi naa kumufwubaazya akaambo kakulyaaba kwanu. (Mt. 10:34-37) Kuti bazwidilila kumutyompya, mulakonzya kutalika kudooneka naa kulyaaba kwanu kulijisi mpindu naa kutalika kulitenga kuti inga tamucikonzyi kuucita mulimo wanu. Kuti eeco camucitikila, mbuti lusyomo mbolukonzya kumugwasya kuliyumya?\n13. Mbuti Jehova mbwatugwasya kutegwa tuzuzikizye milimo yakumuuya njatupa?\n13 Calusyomo, amumulombe Jehova kuti amugwasye. Amumwaambile nzyomuyoowa anzyomulibilika. Kayi Jehova ngowakamutuma, aboobo uyakumugwasya kutegwa muzwidilile. Munzila nzi? Munzila njemunya njaakagwasya Musa. Cakusaanguna, Jehova umusyomezya kuti: “Njookuyumya, njookugwasya, ncobeni njookutabilila ajanza lyalulyo lyabululami bwangu.” (Is. 41:10) Cabili, kujatikizya zisyomezyo zyakwe zisyomeka umuyeezya kuti: “Ndaamba kale makani, lino njooazuzikizya. Ndikanzide, lino njoocita obo.” (Is. 46:11) Catatu, Jehova wamupa ‘nguzu zigambya iziinda zyabantu nzyomujisi’ kutegwa muzuzikizye mulimo wanu. (2 Ko. 4:7) Cane, kutegwa tuliyumye mumulimo wesu, Taateesu uulanganya watupa bunyina bwanyika yoonse bwabukombi bwakasimpe, bwalo ‘bwazumanana kutukulwaizya akuyakana umwi amweenzinyina.’ (1 Te. 5:11) Mbwayaabumugwasya Jehova kutegwa muzuzikizye milimo yanu, lusyomo lwanu mulinguwe luyakukomena alimwi muyakulumba akaambo kazyoolwe nzyaamupa mumulimo wakwe akuzibona kuti zintu zipati kwiinda lubono lwamunyika.\n“WAKAGAMIKIDE MESO AAKWE KUBULANGIZI BWAKUPEGWA BULUMBU”\n14. Nkaambo nzi Musa ncaakasinizyide kuti uyakutambula bulumbu?\n14 Musa “wakagamikide meso aakwe kubulangizi bwakupegwa bulumbu.” (Heb. 11:26) Masimpe, Musa wakabelesya luzyibo lwakwe kujatikizya zyakumbele kuti lumugwasye kuzilanga kabotu zintu, nokuba kuti luzyibo oolo kuciindi eeco lwakali lusyoonto. Mbubwenya mbuli syaanyinakulu Abrahamu, Musa wakalijisi lusyomo lwakuti Jehova ulakonzya kubabusya bafwide. (Lk. 20:37, 38; Heb. 11:17-19) Bulangizi mbwaakajisi kujatikizya zilongezyo zyakumbele bwakagwasya Musa kubona myaka iili 40 kali simutuntuli alimwi amyaka iili 40 munkanda kuba ampindu. Nokuba kuti tanaakazyi makani oonse kujatikizya kuzuzikizyigwa kwazisyomezyo zya Leza, lusyomo lwakwe lwakali kukonzya kubona bulumbu butalibonyi.\n15, 16. (a) Nkaambo nzi ncotweelede kubikkila maano kubulumbu bwesu? (b) Nzilongezyo nzi nzyomuyandisisya kapati mubweendelezi bwa Bwami?\n15 Sena ‘mugamikide meso aanu kubulangizi bwakupegwa’ bulumbu? Mbubwenya mbuli Musa, andiswe tatunazyiba makani oonse aajatikizya zilongezyo zya Leza. Mucikozyanyo, ‘tatuzyi ciindi cibikkidwe naayoosika’ mapenzi mapati. (Mk. 13:32, 33) Nokuba boobo, nzinji nzyotuzyi kujatikizya Paradaiso yakumbele kwiinda Musa nzyaakazyi. Noliba leelyo notutazyi makani oonse, tulijis zisyomezyo kujatikizya buumi mubweendelezi bwa Bwami bwa Leza izyeelede kutupa ‘kugamika meso eesu’ kulimbubo. Ikweezyeezya nyika mpya mboiyakuba kuyakutugwasya kusaanguna kuyandaula Bwami oobo. Munzila nzi? Amweezyeezye mubuzyo ooyu: Sena inga mwaula ŋanda njomutazyi kabotu? Peepe! Mbubwenya buyo, andiswe tatukonzyi kubelesya buumi bwesu kuyandaula zintu zitajisi mpindu. Kwiinda mulusyomo, tweelede kweezyeezya mumizeezo mbobuyakuba buumi mubweendelezi bwa Bwami.\nEelo kaka cinakukkomanisya kubandika ababelesi basyomeka mbuli Musa! (Amubone muncali 16)\n16 Kutegwa Bwami bwa Leza buzumanane kuba mumizeezo yanu, ‘amugamike meso aanu’ kubuumi bwanu mu Paradaiso. Amweezyeezye. Mucikozyanyo, nomwiiya buumi bwabantu bakaindi Bunakristo kabutanatalika, amweezyeezye mibuzyo njomukonzya kubabuzya baakubusyigwa. Amweezyeezye mibuzyo njobakonzya kumubuzya kujatikizya buumi bwanu mumazuba aakumamanino. Amweezyeezye mbomuyakukkomana kubonana abasinsiku ibakaponede kaindi alimwi akubayiisya kujatikizya zintu zyoonse Leza nzyaabacitila. Amweezyeezye mbomuyakukkomana kwiiya kujatikizya banyama banji bamusyokwe kwiinda mukubalangilila mubusena bwaluumuno. Amuyeeye mbomuyakulimvwa kuba acilongwe ciyumu kapati a Jehova kusikila mukalondoke.\n17. Ino kweezyeezya kujatikizya bulumbu bwesu ibutalibonyi inga kwatugwasya buti mazuba aano?\n17 Ikweezyeezya bulumbu butalibonyi mumizeezo kulatugwasya kuzumanana kuba alukkomano alimwi akusala zintu zitugwasya kutegwa tukabe abuumi butamani kumbele. Paulo wakalembela Banakristo bananike kuti: “Ikuti katulangila cintu ncotutaboni, tulazumanana kucilindila cakuliyumya.” (Lom. 8:25) Kaambo aaka kalabajatikizya Banakristo boonse ibajisi bulangizi bwakupona kukabe kutamani. Nokuba kuti tatunatambula bulumbu, lusyomo lwesu nduyumu kapati cakuti tulazumanana kulindila cakukkazyika moyo kutegwa ‘tukapegwe bulumbu.’ Mbubwenya mbuli Musa, myaka yoonse njotwabeleka mumulimo wa Jehova twiibona kuba ampindu. Tulaalusyomo lwakuti “zyintu zilibonya nzyakaindi kaniini buyo, pele izyintu zitalibonyi tazimani pe.”—Amubale 2 Bakolinto 4:16-18.\n18, 19. (a) Nkaambo nzi ncotweelede kuzyandamana kutegwa tuzumanane kuba alusyomo? (b) Ncinzi ncotuyakulanga-langa mucibalo citobela?\n18 Lusyomo lutugwasya kuzyiba “bumboni busalede bwazyintu zini-zini zitanabonwa.” (Heb. 11:1) Muntu uusololelwa azisusi zyanyama taboni mpindu iiliko mukubelekela Jehova. Kumuntu uuli boobo, zintu zyakumuuya “nzyabufwubafwuba.” (1 Ko. 2:14) Nokuba boobo, andiswe tulangila kukkomana abuumi butamani alimwi akubona kubusyigwa kwabantu, izintu zitabonwi abantu bamunyika. Mbubwenya mbuli basyaabusongo bamumazuba aa Paulo ibakali kumwaamba kuti ngu “simalabali,” abalo bantu banji mazuba aano bayeeya kuti bulangizi mbotukambauka mbufwubafwuba.—Mil. 17:18.\n19 Mbwaanga tulizingulukidwe abantu batajisi lusyomo, tweelede kuzyandamana kutegwa tuzumanane alusyomo lwesu. Amumukombelezye Jehova ‘kutegwa lusyomo lwanu lutamani.’ (Lk. 22:32) Lyoonse mweelede kuyeeya zintu zibyaabi ziboola akaambo kakucita cibi, ampindu mpati yakubelekela Jehova alimwi abulangizi bwabuumi butamani. Nokuba boobo, Lusyomo lwa Musa lwakamugwasya kubona zintu iziinda azintu eezyo. Mucibalo citobela, tuyakulanga-langa lusyomo mbolwakamugwasya Musa kubona “Ooyo uutalibonyi.”—Heb. 11:27.\n^ par. 10 Kujatikizya majwi aa Leza aajanika mulugwalo lwa Kulonga 3:14, sikwiiya zyamu Bbaibbele umwi wakalemba kuti: ‘Taakwe cikonzya kumulesya kucita kuyanda kwakwe . . . Izina lyakuti Jehova lyakali kuyakuba ngazi yabana Israyeli, ciyobwedo cipati cabulangizi alimwi aluumbulizyo.’\nSena Mulamubona “Ooyo Uutalibonyi”?\nMAKANI AABUUMI Mulimo Waciindi Coonse—Nkowandisololela\nTaakwe Muntu Uukonzya Kubelekela Basimalelo Bobilo\nAmube Basicamba—Jehova Ngomugwasyi Wanu!\nSena Mulamulumba Jehova Akaambo Kakumulanganya Cakubikkila Maano?\nMabala Amusale naa muyanda kukkopa zyakamwaigwa NGAZI YAMULINDIZI—YAKWIIYA April 2014\nNGAZI YAMULINDIZI—YAKWIIYA April 2014